Realizácia protidrogovej politiky vlády SR za jednotlivé rezorty za rok 2004

Ministerstvo zdravotníctva Slovenskej republiky
	
Nosnou úlohou rezortu zdravotníctva je zabezpečenie zdravotnej  starostlivosti, čo dominovalo aj v rámci plnenia úloh Národného programu boja proti drogám za rok 2004.Záujmom rezortu zdravotníctva bolo predovšetkým zabezpečiť poskytovanie zdravotnej starostlivosti s potrebnou dostupnosťou k príslušným zdravotníckym zariadeniam, ale aj dostupnosť ekonomickú pre týchto pacientov. V rámci úloh  NPBD sa činnosť rezortu zameriavala aj na kvalitu poskytovanej zdravotnej starostlivosti s vyhodnotením jej efektivity,  a taktiež sa rozširovala ponuka terapeutických programov. V roku 2004 sa umožnilo zavádzať  metadonovú udržiavacu liečbu aj v iných centrách, mimo Bratislavy.V rámci prebiehajúcej reformy zdravotníctva CPLDZ boli delimitované na samostatné právne subjekty s ich zaradením do transformačného procesu na neziskové organizácie. 
	V priebehu roka 2004 sa masívnejšie rozvinuli  preventívne programy so zameraním na prevenciu krvou prenosných ochorení u vnútrožilových užívateľov  drog ( prevencia HIV/ AIDS – výmena sterilných ihiel a striekačiek ), ale  predovšetkým preventívne programy formou masmediálnych vstupov  a iných aktivít.
	Významne sa rozvinula výskumná činnosť v oblasti drogových závislostí v rámci rezortu zdravotníctva, ako aj epidemiologické sledovanie významných indikátorov.

1.  Oblasť liečby drogových závislostí 
Poskytovateľmi zdravotnej starostlivosti bolo v roku 2004 na Slovensku odliečených okolo 2000 pacientov s diagnózou závislosti od ilegálnych návykových látok a viac ako 30 000 pacientov, ktorí sa liečili v programoch pre liečbu závislosti od alkoholu (táto liečba je realizovaná okrem CPLDZ aj v rámci AT oddelení psychiatrických nemocníc). Liečba prebiehala v systéme komplexnej štruktúry ambulantných programov,  formou ústavnej starostlivosti, v detoxifikačných programoch, programoch odvykacej, tzv. čistej liečby, v substitučných programoch, ako aj v doliečovacích programoch v kluboch abstinentov nadväzujúcich na následnú starostlivosť v resocializácii.
Opakovaným rokovaním na MZ SR, za podpory GS VM DZKD, sa podarilo v prípravách reformy v nových zdravotníckych zákonoch dosiahnuť udržanie bezplatnej zdravotnej starostlivosti pri liečbe duševných porúch, ktoré vznikli  v súvislosti s užívaním drog, najmä pre pacientov so závislosťou od psychoaktívnych látok. Tým bola splnená požiadavka a úloha udržania dostupnosti liečby drogových závislostí  (ekonomickej dostupnosti) v zdravotníckom systéme Slovenskej republiky.
V Nariadení vlády Slovenskej republiky č. 776/2004 Z. z.  z 15. decembra 2004, ktorým sa vydáva Katalóg zdravotných výkonov, je zakomponovaný s platnosťou od 1.1.2005 nový špecifický výkon, ktorý zohľadňuje a zabezpečuje  realizáciu metadonovej udržiavacej liečby s finančných krytím  pre poskytovateľov zdravotnej starostlivosti. V priebehu roka bol Ministerstvom zdravotníctva SR  vydaný Metodický pokyn na zabezpečenie metadonovej udržiavacej liečby ( MUP ) pre pacientov so závislosťou od opiátov s chronickým priebehom ochorenia ( Vestník MZ SR čiastka 21-27 zo dňa  1. mája 2004). Od roku 1997 táto forma udržiavacej liečby bola realizovaná iba  v CPLDZ Bratislava a v roku 2004 sa  zrealizovala prípravná fáza na zavedenie metadonovej udržiavacej liečby aj v iných CPLDZ ( Banská Bystrica, v príprave CPLDZ Žilina a zavedená bola udžiavacia liečba buprenorfinom v CPLDZ Košice).
Významnejšie zmeny nastali aj v systéme špecializovanej zdravotnej starostlivosti v odbore drogových závislostí. V súlade s princípom flexibility a dynamického prispôsobovania sa podľa potreby bola upravovaná sieť CPLDZ. Došlo ku zrušeniu CPLDZ v Humennom a zanikla ambulancia CPLDZ vo FNsP v Nitre, sprevádzkoval sa zrekonštruovaný objekt  pre CPLDZ v Žiline, v ktorom  sa začala realizovať   ústavná liečba pre  drogovo závislých,  plne sa sprevádzkovala zrekonštruovaná budova CPLDZ v Banskej Bystrici a rozbehla sa iniciatíva na vytvorenie nového CPLDZ v Trenčianskom kraji, čo zodpovedá aktuálnej epidemiologickej situácii.
Z hľadiska forenznej činnosti je možné uviesť, že súdni znalci z odboru zdravotníctva, odvetvia psychiatria a klinická psychológia vypracovali v roku 2004 niekoľko sto súdno-znaleckých posudkov na posúdenie duševného stavu u osôb, ktorých konanie podliehalo šetreniu orgánov činných v trestnom konaní v súvislosti s užívaním prevažne ilegálnych psychoaktívnych látok.
Súdom nariadená ochranná protitoxikomanická liečba bola realizovaná poskytovateľmi zdravotnej starostlivosti v špecializovaných programoch ambulantnou aj ústavnou formou. V pôsobnosti rezortu zdravotníctva sa v roku 2004 realizovalo  vyše 600 súdom nariadených protitoxikomanických liečení.
Napriek relatívne malému počtu gravidít u užívateliek drog bola  aj v roku 2004 venovaná osobitná pozornosť  neonatológov predovšetkým  novorodencom týchto matiek. 
V roku 2004 bol v špecializovanej ústavnej zdravotnej starostlivosti zreteľný nárast toxických psychóz v dôsledku užívania syntetických drog, najmä pervitínu. Niekoľko desiatok pacientov bolo po akútnej liečbe týchto psychotických duševných porúch ďalej odporučených do špecializovanej odvykacej liečby.

2.   Oblasť zdravotnej výchovy a zdravotníckej primárnej prevencie
Plnenie tejto úlohy, ktorá je primárne v gescii Ministerstva školstva SR, bolo v širokej miere dopĺňané aktivitami zdravotníckych organizácií, v prvom rade Úradom verejného zdravotníctva prostredníctvom celoslovenskej siete poradní na podporu zdravia, ako aj  Centrami pre liečbu drogových závislostí a  aktivitami úseku Inštitútu drogových závislostí CPLDZ, Bratislava.
Spomedzi konkrétnych vlastných aktivít rezortu, okrem poradenskej činnosti (poradne pri ÚVZ, internetová  poradňa na webovej stránke IDZ CPLDZ), je potrebné uviesť aj realizáciu selektívnej prevencie so zameraním na žiakov stredných škôl, ktoré sú v lokalitách so zvýšenou expozíciou ponuky drog pre mladých ľudí. Takto len v roku 2004 prešlo preventívnymi aktivitami CPLDZ v Bratislave  viac ako 2000 mladých ľudí.
V spolupráci  s Ministerstvom školstva SR sa  realizoval Ústavom verejného zdravotníctva  projekt Zdravé školy. IDZ CPLDZ v spolupráci s MŠ SR sa podieľalo na vydaní brožúrky určenej pre koordinátorov školskej protidrogovej prevencie, ktorá bola čerstvým prekladom v roku 2004 vydanej publikácie Svetovej zdravotníckej organizácie "Neuroveda o užívaní psychoaktívnych látok a závislosti". Odborníci  drogových závislostí z centier pre liečbu drogových závislostí  v priebehu roku 2004 vystúpili v približne 100 mediálnych vstupoch, na besedách, talk-shows,  na tlačových besedách, rozhovoroch o prevencii a rizikách užívania návykových látok pre celonárodné i lokálne, elektronické a printové masmédiá.  Expertmi zo zdravotníctva boli vedeckými príspevkami publikované v roku 2004 v domácej odbornej literatúre (rezortný odborný časopis MZ SR: "Alkoholizmus a drogové závislosti" a rezortný odborný časopis MŠ SR "Prevencia") výstupy ich výskumov na poli prevencie drogových závislostí. Inštitút drogových závislostí CPLDZ Bratislava koncom roku 2004 zorganizoval v dopravných prostriedkoch MHD Bratislava posterovú kampaň špeciálne zacielenú na prevenciu užívania kanabisu a syntetických drog medzi mladými ľuďmi. Odborníci MZ SR na pozvanie a v spolupráci s odborníkmi MŠ SR sa podieľali lektorsky na celoštátnom seminári poriadanom MŠ SR o problematike prevencie drogových závislostí na školách "Školy a drogy", určenom pre koordinátorov protidrogovej prevencie, pracovníkov pedagogicko-výchovných poradní a ďalších pedagogických pracovníkov.

3.  Monitorovanie a epidemiologické sledovania
Rezort zdravotníctva vykonával v roku 2005 z 5 kľúčových indikátorov Európskej únie podľa pokynov Európskeho monitorovacieho centra pre drogy a drogovú závislosť v Lisabone a Národného monitorovacieho centra pri GS VM  DZKD na Úrade vlády SR zber i spracovanie údajov pre 2 kľúčové indikátory a navyše špeciálne sledovania. Začala sa pripravovať aj realizácie 3. indikátora v rámci MZ SR.
Ústav zdravotníckych informácií a štatistiky MZ SR v spolupráci s hlavným odborníkom pre odbor drogových závislostí zabezpečoval metodicky a technicky sledovanie indikátora "Prvej požiadavky po liečbe" ("First Treatment Demand") z vyše 200 spravodajských jednotiek v rámci celej Slovenskej republiky. Ústav zdravotníckej informatiky a štatistiky  publikoval v roku 2004 v špeciálnej brožúrke spracovaný tabuľkový prehľad údajov z hlásení o liečbe drogových závislostí za rok 2003 pre potreby strategického plánovania zdravotnej starostlivosti i ako podkladový materiál pre prácu na iných úlohách NPBD aj mimo rezortu MZ SR.
Inštitút drogových závislostí MZ SR pripravil lokálny výstup epidemiologického indikátora "S drogami súvisiacich infekčných ochorení u užívateľov drog" ("Drug Related Infectious Disease Indicator") pre DIS NMC pre drogy a EMCDDA v Lisabone. Ďalej sa pracovníci IDZ  podieľali na príprave európskeho protokolu pre indikátor DRID v spolupráci s EMCDDA v Lisabone.   Na skvalitnenie sentinelového sledovania sa v spolupráci so SZÚ (ÚPKM) realizovalo sledovanie prevalencie infekcie HCV až na úroveň genotypov medzi vnútrožilovými užívateľmi drog v Bratislavskom regióne.
S podporou GS VM DZKD boli vybrané referenčné pracoviská na činnosť,  spôsob a organizáciu zberu dát pre 3. indikátor EMCDDA, a to "S drogami súvisiace úmrtia u užívateľov drog", ktorého gestorom sa stali v rámci Slovenskej republiky a rezortu MZ SR pracoviská Ústavu verejného zdravotníctva.
Pracovníci rezortu MZ SR sa podieľali na tvorbe Národnej správy o drogách 2004 za Slovenskú republiku pre Úrad vlády a Európske monitorovacie centrum pre drogy v Lisabone. 
Okrem sledovania a práce na kľúčových epidemiologických indikátoroch vypracovávali organizácie a zodpovední pracovníci MZ SR,  ÚZIŠ a CPLDZ  niekoľko   výstupov v podobe predpísaných štandardných tabuliek a dotazníkov za oblasť zdravotníctva pre potreby Národného monitorovacieho centra pre drogy a Európskeho monitorovacieho centra pre drogy.
Pracovníci MZ SR zozbierali, spracovali údaje a vypracovali otázky výročného dotazníka v časti znižovania dopytu po drogách pre potreby Úradu pre kriminalitu a kontrolu drog vo Viedni (ODCP).

4.  Vedecko-výskumná práca a publikačná činnosť
Ministerstvo zdravotníctva SR finančne zabezpečuje rezortný odborný časopis "Alkoholizmus a drogové závislosti", ktorý aj v roku 2004 bol hlavným domácim špecializovaným odborným fórom, v ktorom boli prezentované najnovšie poznatky z domácich pracovísk z oblasti drogovej problematiky. Okrem toho odborná verejnosť prostredníctvom rubriky protidrogová politika dostávala prostredníctvom tohto časopisu aj v roku 2004 informácie o základných otázkach protidrogovej politiky vo svete aj na Slovensku.
Vedecko-výskumné úlohy boli zacielené na aktuálne problémy aplikovaného výskumu. Okrem epidemiologických štúdií, ktoré sa v podstate orientovali na  plnenie úloh vyššie uvedených kľúčových indikátorov,  sa príslušné pracoviská  venovali prevažne  výskumným úlohám na zisťovanie efektivity a hodnoteniu liečebných programov pre pacientov s  diagnózou závislosti od drog. 
Zvláštnu pozornosť vzbudili výsledky medzirezortnej štúdie v spolupráci s Farmaceutickou fakultou UK zamerané na klinickú farmakológiu, farmakokinetiku metadónu hydrochloridu pri metadónovej udržiavacej liečbe a z diferenciálne diagnostického hľadiska zvlášť významné farmakokinetické sledovanie eliminácie maku požitého v jedle. 
Výsledky týchto a ďalších štúdií boli prezentované na domácich aj zahraničných odborných podujatiach. V roku 2004 vyšlo v zahraničnej odbornej literatúre  niekoľko odborných článkov od našich autorov.
Slovenskí odborníci z rezortu MZ SR sú členmi a pracujú v redakčných radách zahraničných odborných časopisov z oblasti drogových závislostí.
AT Sekcia Slovenskej psychiatrickej spoločnosti zorganizovala celoštátnu AT konferenciu na Prednej Hore pri Muráni a odbornú schôdzu AT sekcie v Bojniciach. Slovenská spoločnosť pre návykové choroby zorganizovala dve pracovné celoslovenské schôdze v Žilne a v Bratislave.

5.  Vzdelávanie 
Špecializované vzdelávanie  v oblasti drogovej problematiky   v pregraduálnej výchove sa  realizuje v   rámci  výučby predmetu psychiatria na stredných zdravotníckych školách. Postgraduálne vzdelávanie v odbore drogové závislosti sa realizuje v rámci subkatedry medicíny závislostí Slovenskej zdravotníckej univerzity. Dvojtýždňový špecializovaný akreditovaný kurz v poradenstve pre drogové závislosti opakovane realizoval Inštitút drogových závislostí CPLDZ, Bratislava. 

6.  Úlohy rezortu vyplývajúce z participácie na tvorbe protidrogovej politiky
Rezort zdravotníctva sa v roku 2004 aktívne podieľal  na tvorbe protidrogovej politiky formou účasti zástupcov rezortu na zasadaniach Akčnej skupiny pri GS VM DZKD, v Expertných komisiách Generálneho sekretariátu VM DZKD, na práci Komisie pre narkotické drogy OSN vo Viedni, v pracovných skupinách  Európskeho monitorovacieho centra pre drogy a drogovú závislosť EK v Lisabone, v subkomisiách Protidrogového fondu, na príprave podkladov a tvorbe projektu "Transition facility" pre Európsku komisiu na čerpanie fondov pomoci, na príprave Vyhlášky pre zdravotnú spôsobilosť na riadenie motorových vozidiel. V spolupráci s kanceláriou Svetovej zdravotníckej organizácie usporiadal v septembri 2004 Inštitút drogových závislostí medzinárodnú konferenciu o hodnotení efektivity liečby pre tvorcov politiky na Slovensku. Pri príležitosti seminára bola distribuovaná inštitútom preložená publikácia OSN o realizácii protidrogovej politiky v liečbe závislostí pre slovenských tvorcov protidrogovej politiky.

Ministerstvo práce, sociálnych vecí a rodiny Slovenskej republiky

Základné údaje o súčasnom stave v oblasti zabezpečovania sociálnej prevencie a resocializácie pre drogovo závislých  vychádzajú z materiálov, ktoré ministerstvo predložilo na rokovanie Výboru ministrov pre drogové závislosti a kontrolu drog, resp. vlády SR  v priebehu minulého roka. Jedná sa najmä o   Súhrnnú správu o realizácii  Národného programu boja proti drogám za r. 1999 – 2003,  Informáciu o organizačnom, personálnom, finančnom zabezpečení procesu resocializácie drogovo závislých osôb a legislatívna úprava resocializácie v Slovenskej republike, Aktualizáciu Národného programu boja proti drogám v pôsobnosti MPSVR SR  na r. 2004 – 2008, Akčných plánov realizácie Národného programu boja proti drogám v rezorte práce, sociálnych vecí a rodiny SR na obdobie 2005 –2008, ako i podkladov k Národnej správe o situácii v oblasti drog na Slovensku. Uvedené hodnotiace a informatívne materiály obsahovali podrobné zhodnotenie dosiahnutých výsledkov, analýzu potrieb a deficitov, ako i aktualizáciu prioritných úloh na nasledujúce obdobie.
 Aktualizácia Národného programu boja proti drogám bola rozpracovaná v troch základných oblastiach, ktoré tvoria východisko pri hodnotení plnenia úloh za r. 2004.
 
A. Oblasť koncepčná a legislatívna
1.    Pripraviť návrh zákona o sociálnoprávnej ochrane detí a o sociálnej prevencii, ktorého súčasťou bude i osobitná úprava výkonu sociálnej prevencie.
 Návrh Zákona o sociálnoprávnej ochrane detí a o sociálnej kuratele bol podľa Plánu legislatívnych úloh vlády Slovenskej republiky na rok 2004 predložený po jeho schválení poradou vedenia MPSVR SR dňa 24.8.2004   na medzirezortné pripomienkové konanie v mesiaci august 2004.  Návrh zákona bol po schválení vládou SR dňa 12.1.2005 predložený na rokovanie NR SR, pričom jeho účinnosť sa predpokladá od 1.4.2005. Cieľom novej právnej úpravy je právnou reguláciou vzťahov právom doposiaľ neupravených a zmenou a doplnením súčasnej právnej úpravy vytvoriť  právny   základ na:
-	dôslednú ochranu  práv a záujmov maloletých detí
-	účelnú, intenzívnu a systematickú pomoc a  podporu deťom a  rodinám 
-	zabezpečenie rovnocenného náhradného prostredia deťom v prípade, že nie sú vychovávané v prirodzenej rodine
-	efektívne predchádzanie, odstraňovanie príčin vzniku, na zamedzovanie prehlbovania, šírenia  a na zabraňovanie opakovania porúch psychického, fyzického alebo sociálneho vývinu jednotlivca, skupín a väčších sociálnych celkov.
 Zákon okrem iného upravuje opatrenia sociálno-právnej ochrany a sociálnej prevencie vo vzťahu k sociálnym udalostiam  spojených s poruchami správania , drogových závislostí a iných sociálno-patologických javov, výchovnými opatreniami, probáciou a mediáciou,  pričom sa o.i. vymedzujú opatrenia sociálnej kurately pre maloletých i plnoletých občanov, ktorí sa dopustili trestných činov. 
Návrh zákona o sociálno-právnej ochrane a o sociálnej kuratele , ako i pripravovaný zákon o sociálnych službách ( ktorý bude predložený do legislatívneho procesu v máji 2005),   predpokladajú  úpravu právnych vzťahov i v oblasti zabezpečovania opatrení  a služieb, v oblasti pomoci drogovo závislým občanom,  (najmä deťom a mládeži).Osobitne sa vymedzujú opatrenia pre zabezpečenie pomoci drogovo závislým – a to najmä rozšírenie možností vykonávania terénnych, stacionárnych a mobilných prvokontaktných  služieb, poradenských , výchovných , sociálnych , resocializačných a pomáhajúcich  programov na predchádzanie príčin, prehlbovania alebo opakovania sociálno-patologických javov , ambulantného liečenia,  opatrení sociálnej kurately pre maloletých  plnoletých občanov , ktorí zneužívajú drogy alebo sú závislí na drogách. Zákon taktiež vytvára podmienky pre zriaďovanie samostatných špecializovaných skupín v detských domovoch pre drogovo závislé deti s nariadenou ústavnou výchovou  alebo výchovnými opatreniami. Zákon upravuje podmienky akreditácie „ neštátnych subjektov“ na vykonávanie opatrení sociálno-právnej ochrany a sociálnej prevencie , ako i nevyhnutné kvalifikačné predpoklady  pre výkon týchto činností na profesionálnom základe.
 
2.      Realizovať opatrenia sociálnej ochrany a sociálnej prevencie vyplývajúce z Národného akčného plánu pre deti a Memoranda o sociálnej inklúzii.
 Národný akčný plán pre deti schválila vláda SR v auguste 2002 a uznesením č. 837/2002 uložila zabezpečiť v pôsobnosti ústredných orgánov štátnej správy plnenie jednotlivých úloh, obsiahnutých v ôsmych základných oblastiach. Uvedený dokument predstavuje základné východisko pri zabezpečovaní práv a právom chránených záujmov detí a mládeže v zmysle Dohovoru o právach dieťaťa v podmienkach SR,  a reaguje o.i. na plnenie záväzkov z medzinárodných dohovorov a opčných protokolov v oblasti práv detí, ku ktorým sa SR zaviazala 
 	Opatrenia zamerané na prevenciu sociálno-patologických javov sú obsiahnuté najmä v časti Ochrana detí a mládeže pred negatívnymi javmi.                                                            
Národný akčný plán pre deti bol pripravený v súčinnosti so všetkými zainteresovanými rezortmi a subjektami  pôsobiacimi v predmetnej oblasti. Plnenie úloh je priebežne sledované a vyhodnocované , pričom komplexná správa o plnení úloh bude spracované v prvom štvrťroku 2005 a následne predložená na prerokovanie vo vláde SR.Súčasťou vyhodnotenia opatrení na zabezpečovanie práv a právom chránených záujmov maloletých bude i spracovanie druhej a tretej periodickej správy o právach dieťaťa v podmienkach Slovenskej republiky, ktorá bude v spolupráci s Ministerstvom zahraničných vecí SR predložená na rokovanie vlády SR a následne Výboru OSN pre práva dieťaťa. Správa bude obsahovať konkrétne opatrenia na zabezpečenie jednotlivých článkov Dohovoru o právach dieťaťa , ako i odporúčaní Výboru pre práva dieťaťa . Ďalším významným materiálom v oblasti prevencie sociálnej patológie a sociálneho vylúčenia je Národný akčný plán sociálnej inklúzie. Vláda SR uznesením č.1156 zo dňa 2.12. 2003 schválila návrh Spoločného memoranda o inklúzii (JIM) a zároveň uložila ministrovi práce, sociálnych vecí a rodiny v spolupráci s ministrami, podpredsedom vlády pre európsku integráciu, ľudské práva a menšiny a predsedami ostatných ústredných orgánov štátnej správy SR vypracovať návrh Národného akčného plánu sociálnej inklúzie 2004-2006 (NAP/inklúzie). Predmetný materiál bol predložený v júli 2004 na rokovanie vlády SR a na základe  uznesenia vlády SR č. 744/2004 bol predložený na Európsku komisiu. Hlavnými kľúčovými opatreniami, na ktorý je NAP/ sociálnej inklúzie zameraný je :-podpora zamestnanosti a zamestnateľnosti skupín obyvateľstva so zvýšeným rizikom sociálneho vylúčenia, -predchádzanie exklúzii podporovaním adaptability a mobility pracovnej sily,- garantovanie nevyhnutných prostriedkov na dôstojný život pri súčasnom podporení motivácie k samostatnosti a nezávislosti občanov, -uľahčenie prístupu všetkým k právnej pomoci, slušnému bývaniu, dostupným zdravotníckym službám, vzdelaniu, doprave a  kultúrnym hodnotám, -vytvorenie podmienok pre podporu rodinnej solidarity a prevenciu sociálneho vylúčenia -prístup k informačno-komunikačným technológiám pre skupiny obyvateľstva ohrozené chudobou a sociálnym vylúčením, -podporovanie sociálnej inklúzie najzraniteľnejších skupín obyvateľstva ,- komplexný prístup riešenia exklúzie rómskych komunít . Uvedené základné oblasti  sú rozpracované vo forme konkrétnych opatrení s vymedzeným obsahovým a termínovým realizačným plánom. NAP sociálnej inklúzie sa zameriava na najzraniteľnejšie  skupiny obyvateľstva, medzi ktorých patria najmä dlhodobo nezamestnaní, nízkopríjmové rodiny s deťmi , občania ohrození drogovou závislosťou, kriminalitou a  inými sociálno-patologickými javmi, príslušníci segregovaných rómskych komunít,  ďalej  zdravotne postihnutí, starší ľudia vyžadujúci dlhodobú starostlivosť a tí, ktorí majú sťažený prístup k bývaniu, alebo sú úplne bez domova. 

3.	Systémovo podporovať a zrovnoprávniť podmienky vykonávania sociálnej prevencie, poskytovania sociálneho poradenstva, vybratých činností sociálno-právnej ochrany a sociálnych služieb subjektami, ktoré poskytujú sociálnu pomoc podľa zák. č. 1951998 Z. z. o sociálnej pomoci v znení neskorších predpisov.
 Rozvoj terénnej sociálnej práce, prvokontaktných a krízových služieb, informatívneho a distribučného poradenstva  pre rizikové skupiny populácie ohrozené sociálnou exklúziou patrí medzi prioritné rozvojové programy v oblasti sociálnej prevencie a sociálneho poradenstva. Tejto  oblasti nebola v predchádzajúcom období venované primeraná pozornosť a podpora, neboli zabezpečené dostatočné legislatívne, koncepčné personálne a materiálno-technické  podmienky pre ich realizáciu. Z tohto dôvodu boli v rámci návrhu zákona o sociálno-právnej ochrane detí a o sociálnej prevencii upravené podmienky pre vykonávanie sociálnej práce v otvorenom prostredí, realizáciu terénnych, mobilných, resp. stacionárnych programov , ktoré sú súčasťou opatrení sociálnej prevencie vykonávaných v pôsobnosti orgánov miestnej štátnej správy, samosprávy a neštátnych subjektov.
Snaha o zrovnocenenie podmienok pri podpore poskytovanie služieb pobytového typu s terénnymi a poradenskými službami bola  legislatívne upravená v novele zákona č. 195/1998 Z.z. , uverejnenom v zbierke zákonov pod č. 44/2004. Súčasťou schválenej novely zákona je i stanovenie minimálnej výšky finančného príspevku pre
 neštátne subjekty , ktoré poskytujú sociálne poradenstvo a vykonávajú sociálnu prevenciu na základe povolenia MPSVR SR vo výške 250 tisíc Sk na poradcu a rok. Zároveň boli v návrhu zákona o sociálno-právnej ochrane detí a o sociálnej prevencii upravené podmienky akreditácie  neštátnych subjektov, ktoré budú vykonávať opatrenia sociálno-právnej ochrany a sociálnej prevencie.
Vytvorenie podmienok pre zavádzanie polyvalentnej sociálnej práce s rodinou, práce v prirodzenom sociálnom prostredí občanov, profesijnej a sociálnej rehabilitácie , resocializácie a sociálnej kurately je zakomponované v návrhu zákona o sociálno-právnej ochrane a o sociálnej prevencii.       Posilnením kompetencií samosprávnych orgánov, podporou  neštátnych subjektov a systémovou spoluprácou s vecne príslušnými orgánmi miestnej štátnej správy ( najmä s úradmi práce, sociálnych vecí a rodiny , centrami poradensko-psychologických služieb a krajskými úradmi) sa vytvára priestor pre  realizáciu programov zameraných na sociálnu  prácu v prirodzenom sociálnom prostredí občanov  Zároveň sa, vzhľadom na skutočnosť, že sa výrazným spôsobom rozširujú možnosti vykonávať opatrenia sociálnoprávnej ochrany detí a sociálnej kurately neštátnymi subjektami (napr. v oblasti výchovných opatrení, medzištátnych osvojení, a pod), navrhuje  zavedenie procesu akreditácie neštátnych subjektov pre jednotlivé oblasti výkonu  opatrení sociálnoprávnej ochrany detí a sociálnej kurately tak, aby bola zabezpečená rovnaká úroveň vykonávania opatrení sociálnoprávnej ochrany detí a sociálnej kurately orgánmi štátnej správy, obcami, vyššími územnými celkami a neštátnymi subjektami.

B. Oblasť vzdelávania, výskumu a metodiky
1.     Prehlbovať kvalifikačnú a odbornú úroveň sociálnych zamestnancov a koordinátorov prevencie na úrovni orgánov štátnej správy, samosprávy a neštátnych subjektov, realizovať dlhodobý terapeutický výcvik pre zamestnancov resocializačných a krízových stredísk.
Odborná príprava a ďalšie vzdelávanie zamestnancov sociálnej sféry bola zameraná na vzdelávanie a overovanie spôsobilosti zamestnancov v štátnej službe a zamestnancov vykonávajúcich práce vo verejnom záujme vo všetkých orgánoch štátnej správy a miestnej štátnej správy, zariadení sociálnych služieb a priamo riadených organizáciách v pôsobnosti ministerstva .
V tomto roku bola tunajším ministerstvom zriadená príspevková organizácia Centrum vzdelávania MPSVR SR , ktorá koordinuje a organizačne zabezpečuje systém vzdelávania zamestnancov ministerstva a príslušných  orgánov štátnej správy, v rámci ktorého bude o.i. akcentovaná problematika prevencie kriminality a inej protispoločenskej činnosti. Uvedená problematika je  zakomponovaná i v rámci národného projektu Modernizácia služieb zamestnanosti prostredníctvom vzdelávania zamestnancov ústredia a úradov práce, sociálnych vecí a rodiny SR, ako i špecifických projektov, z ktorých uvádzame projekt „Nové zručnosti vo verejnom sektore – nové stratégie rozvoja regiónov, Rozvoj komunikačných zručností a efektívnej tímovej práce v rezorte práce, sociálnych vecí a rodiny SR, a pod. 
Problematika sociálnej prevencie bola zaradená do  ďalšieho vzdelávania a overovania spôsobilosti zamestnancov vo verejnej správe – vedúcich pracovníkov  zariadení sociálnych služieb . V roku 2003 sa cyklického  vzdelávania pracovníkov zariadení sociálnych služieb zúčastnilo celkovo 104 pracovníkov , v tomto roku to bolo 28 pracovníkov. K získavaniu praktických skúseností pre prácu s rizikovou klientelou bol organizovaný „Výcvik sociálnych zručností zamestnancov zariadení sociálnych služieb“, ktorého sa v r. 2003 zúčastnilo 269 frekventantov ( v r.. 2004  -34 zamestnancov).   Skúšok a obhajoby záverečných prác k overovaniu osobitných kvalifikačných predpokladov  vedúcich zamestnancov zariadení sociálnych služieb sa zúčastnilo v r. 2003 290 pracovníkov a v r. 2004 doposiaľ 114 zamestnancov.
Vzdelávanie štátnych zamestnancov bolo zabezpečované služobným úradom MPSVR SR  a v hodnotenom období sa vzdelávania a skúšok štátnych zamestnancov v prípravnej štátnej službe  zúčastnilo 84 pracovníkov, v dočasnej štátnej službe 112 pracovníkov a v stálej štátnej službe 72 pracovníkov. Do obsahu vzdelávania a overovania odbornej spôsobilosti boli zaradené i tematické bloky zamerané na sociálnu prevenciu, prevenciu sociálno-patologických javov, vrátane prevencie kriminality a inej protispoločenskej činnosti, základné aspekty sociálnej práce a sociálneho poradenstva pre občanov v hmotnej a sociálnej núdzi, ako i znalosť preventívnych programov na národnej úrovni . 
Realizácia dlhodobého terapeutického výcviku pre pracovníkov resocializačných a krízových stredísk, centier poradensko-psychologických služieb bola zaradená medzi projekty ESF – rozvoj ľudských zdrojov  s predpokladaným termínom realizácie v r. 2005 –2008. 
Oblasť vzdelávania a odbornej prípravy pracovníkov neštátnych subjektov, orgánov štátnej správy a samosprávy v problematike sociálnej prevencie, sociálneho poradenstva, komunálnej a terénnej sociálnej práce, prevencie sociálno-patologických javov bola významne podporovaná i prostredníctvom dotácií MPSVR SR občianskym združeniam a z výťažkov hier a lotérií, v rámci ktorých bolo podporených 16 projektov v celkovej výške viac ako 2, 2 mil. Sk. 

2.      Zabezpečiť systematické vzdelávanie zamestnancov CPPS a ďalších subjektov v oblasti terapie rodiny so závislým členom; prevenciu a poradenstvo v oblasti drogových závislostí.
Vzdelávanie a supervízia tvorí neodmysliteľnú súčasť práce všetkých zamestnancov CPPS, predovšetkým odborných poradcov, psychológov a psychoterapeutov. Tak ako za posledné roky, CPPS aj v roku 2004 disponovala len veľmi skromnými finančnými prostriedkami na vzdelávanie svojich pracovníkov. Z rozpočtu bolo možné vykryť len cestovné pre tých zamestnancov, ktorí sa zúčastňovali 1x mesačne regionálnych samovzdelávacích a supervíznych stretnutí.
Vzhľadom na tieto skutočnosti na jednej strane a na druhej strane na potreby a požiadavky terénu, rozbehnuté aktivity CPPS v oblasti vzdelávania a aj priamej prevencie pre rôzne skupiny obyvateľstva na území Slovenska, sme  finančné prostriedky na plnenie týchto úloh riešili podaním projektov na Protidrogový fond. Podali sme celkovo  22 projektov,  ( z toho jeden celoslovenský zahŕňal 26 čiastkových projektov).   Schválených bolo 12 
( v rámci celoslovenského 18 projektov). Celková suma schválených prostriedkov na projekty z PF bola  1 536 090,-Sk.. 
Z týchto finančných prostriedkov bolo hradené vzdelávanie  odborníkov z CPPS  a  iných inštitúcií v oblasti terapie so závislým členom v rámci projektu riaditeľstva  - odborno-metodického oddelenia „ Rizikové prostredie a sociálne skupiny z aspektu drogových závislostí v preventívnych aktivitách CPPS v roku 2004“. Vzdelávanie bolo realizované v rámci dlhodobého výcviku  Rodina so závislým členom podľa modelu V.Satirovej, v jednom týždňovom sústredení a dvoch trojdňových sústredeniach. Dlhodobý výcvik v rodinnej terapii vedie prof.Walter Zahnd, University  of Chico, California, USA, člen Avanty, The Virginia Satir Network, Burien WA, USA. Odborníci CPPS pod jeho vedením pokračujú v systematickom vzdelávaní v rodinnej terapii,  ktorú priebežne realizujú v praxi s klientmi a ich rodinami. Jedná sa o veľmi náročný, dlhodobý výcvik, kde frekventanti už v súčasnej dobe využívajú získané poznatky a zručnosti a majú možnosť využívať už aj prvých supervízorov pri zvyšovaní svojej kompetencie a zručností. Téma závislosti a spoluzávislosti bola kľúčovou témou aj v rámci  výcviku  v roku 2004. Do programu výcviku boli zaradené nové nástroje  pri práci s rodinou – systemický prístup krátkej rodinnej terapie podľa Johna Banmena a Kathlyn Maki- Banmenovej z Kanady. Obaja sú žiakmi V.Satirovej , a prispeli k rozvinutiu  modelu V.Satirovej pri práci s rodinou. Predovšetkým téma závislosti a spoluzávislosti – je v ich krátkom systemickom prístupe veľmi efektívne prepracovaná.  
Ďalšie vzdelávanie sa týkalo preventívneho programu Povedz to priamo – ktoré bolo pre lektorov tohto programu, 3 dvojdňových supervíznych seminárov sa zúčastnilo 34 lektorov.
Program „Povedz to priamo“ („SAY IT STRAIGHT“) autorov Pauly a Davida Englander-Goldenovcov je zameraný na prevenciu deštruktívneho správania a podporu zdravia u mladých ľudí, rodičov a ostatných dospelých.  Jeho úspešnosť bola potvrdená 13 ročným výskumom tohto tréningu a potvrdzuje tak širokú možnosť aplikácie práce V. Satirovej v prevencii alkoholovej a drogovej závislosti,  rôznych foriem vysoko rizikového správania sa detí a mladých ľudí. Zameraný je na podporu dobrých komunikačných zručností, budovaní a upevňovaní sebaúcty a zdravého sebavedomia, pozitívnych vzťahov a kvality života. 
V programe sa deti a mladí ľudia (dospelí) učia povedať  „nie“ droge a iným návykovým látkam ako aj rizikovému správaniu,  napriek tlaku a rôznym rizikovým faktorom. V roku 2002 bol akreditovaný Ministerstvom školstva  SR.Program je veľmi náročný a príprava akreditovaných lektorov si vyžaduje dvojročný výcvik a následne supervízne semináre. 
V roku 2004 sa uskutočnili  tri stretnutia , všetky v Bratislave v termínoch 15.4.-16.4.2004, 14.5.-15.5.2004 a 16.9.-17.9.2004 . Celkove sa vystriedalo na týchto troch stretnutiach  34 lektorov programu PTP. Pracovali sme s ťažkými miestami programu, ukážkami lektorskej práce  v teréne, trénovali sme zručnosti v programe a vychytávali problémy. Zároveň sme pracovali na systéme podpory nových, začínajúcich lektorov v programe, vytváraní lektorských dvojíc a zoznamu asistentov – t.j.záujemcov z radov nových lektorov  o asistentskú prácu so skúsenou lektorskou dvojicou, atď.
 V rámci tohto projektu bola tiež vydaná metodická príručka pre verejnosť Komunikácia medzi rodičmi a dospievajúcimi, autorov PhDr.E.Pavluvčíkovej, PhD., a Mgr.R.Warošek.
K vzdelávaniu odborníkov – k práci s rodinou so závislým členom, boli spracované metodické materiály pre účastníkov v rámci každej akcie.

3.      Metodicky usmerňovať zamestnancov úradov práce, sociálnych vecí a rodiny a zamestnancov zariadení sociálnych služieb.
 Metodické usmerňovanie, informovanie o aktuálnych koncepčných, legislatívnych a realizačných východiskách v oblasti sociálnej prevencie a sociálno-právnej ochrany pre   pracovníkov úradov práce, sociálnych vecí a rodiny , pracovníkov zariadení sociálnych služieb a pracovníkov centier poradensko-psychologických služieb je organizované na základe plánu vlastných úloh jednotlivých   odborných útvarov MPSVR SR a realizuje sa v úzkej spolupráci s Ústredím  práce, sociálnych vecí a rodiny , príslušnými samosprávnymi krajmi,  riaditeľstvom  CPPS.  V spolupráci s odborom riadenia ľudských zdrojov a Centrom vzdelávania MPSVR SR boli zrealizované viaceré cyklické vzdelávacie podujatia pre zamestnancov orgánov miestnej štátnej správy, neštátnych subjektov, zariadení sociálnych služieb , z ktorých uvádzame napr. Výcvik v sociálnych zručnostiach  pre zamestnancov odborov sociálnych vecí, Výcvik sociálnych poradcov, Komunálny projekt pre rozvoj spolupráce medzi samosprávou, štátnou správou a neštátnymi subjektami, Výcvik lektorských zručností, Cyklická príprava pracovníkov resocializačných stredísk, Príprava supervízorov v sociálnej práci , Odborná príprava pracovníkov neštátnych subjektov vykonávajúcich sociálnu prevenciu a sociálne poradenstvo ( v spolupráci so Slovenskou humanitnou radou), a pod.. 
V spolupráci so ZMOS–om a agentúrou ARAI Piemont – Taliansko bol pripravený   projekt teoretickej a praktickej prípravy sociálnych pracovníkov obecných a mestských úradov pod názvom „ Program  prípravy sociálnych pracovníkov verejnej správy  a ochrana maloletých v ťažkostiach“ ,  ktorý sa začal  realizovať v septembri 2004 medzinárodnou konferenciou „Pomoc maloletým v tiesni“ a tromi týždňovými vzdelávacími blokmi , pričom jeho certifkované ukončenie sa predpokladá v júni 2005 v rámci stáže frekventantov v Taliansku.
Významnú úlohu v  oblasti priamej realizácie preventívnych aktivít a programov pre verejnosť, deti a mládež, rizikové a ohrozené  skupiny zohrávali i územné pracoviská Centra poradensko-psychologických služieb . V hodnotenom období   sa o.i. uskutočnili nasledovné aktivity:program „ Ty a ja“ pre rizikové a ohrozené skupiny ( neúplné rodiny, rodiny so závislým členom, pre deti v detských domovoch, pre personál detských domovov) , ďalej programy  pre osamelých ľudí a ľudí v krízových životných situáciách, „Osamelí rodičia s deťmi“ – „Zdravá rodina- oáza bezpečia pre deti“ zamerané na  prevenciu patológie v neúplných rodinách, „Rodičia v prospech detí“, „Vzájomné porozumenie a akceptácia – prevencia v pestúnskych rodinách“, programy pre mládež a deti ZŠ a SŠ „Priatelia buďme“, „Pripravení na život?“, Cestu životom si môžeš riadiť sám“, rovesnícke programy „Zdravý život“, PEER výcvik pre sieť ZŠ“, Medzi najúspešnejšie a najrozšírenejšie programy  patril   program „Povedz to priamo“ ( realizovaný pre 18 skupín detí a mládeže), programy pre detské domovy: „Dnes a zajtra“, „Príprava dospievajúcej mládeže v DeD – primárna prevencia“, „Príprava vychovávateľov a učiteľov DeD  v oblasti primárnej prevencie sociálno-patologických javov.“,   ako  i  klubové   aktivity  rovesníckych   programov 
( predovšetkým pracoviská prevencie CPPS– B. Bystrica, Nové Zámky, ale aj Dunajská Streda, Senica a iné).

4.      Osobitnú pozornosť venovať výskumu a metodike v oblasti prevencie sociálno-patologických javov, sociálneho vylúčenia, chudoby a sociálnej ochrany rizikových skupín obyvateľstva.
 V  kontrakte medzi MPSVR SR a Strediskom pre štúdium práce a rodiny , v rámci ktorého bol transformovaný  Výskumný ústav práce, sociálnych vecí a rodiny,  boli v r. 2003 riešené viaceré výskumné projekty zamerané na problematiku rodiny, zabránenie sociálneho vylúčenia a sociálnu ochranu znevýhodnených a rizikových skupín obyvateľstva, pričom špecificky na analýzu stavu v oblasti sociálnej patológie  bola zameraná posledná výskumná úloha „Stav a podmienky sociálnej ochrany detí a mládeže“, ktorej realizácia bude  pokračovať až do r. 2006. V súlade s kontraktom medzi ministerstvom a Výskumným ústavom práce, sociálnych vecí a rodiny SR (ktorý bol v r. 2003 zlúčený s Medzinárodným strediskom pre výskum rodiny) boli v hodnotenom období riešené viaceré výskumné projekty zamerané na problematiku rodiny, zabránenie sociálneho vylúčenia,  a sociálnu ochranu  rizikových skupín obyvateľstva. 
Realizácia  výskumnej úlohy bude pokračovať v schválených výskumných etapách so zameraním na návrh opatrení na elimináciu negatívnych a ohrozujúcich sociálnych udalostí pre jednotlivca, rodinu a bližšie sociálne prostredie a subjekty pomoci deťom a mládeži s cieľom predchádzať sociálnej exklúzii a zabezpečiť primeranú sociálnu ochranu rizikových a znevýhodnených skupín.
Uvedená výskumná úloha nadväzuje na ďalšie zrealizované výskumné práce - napr. „Monitoring uplatňovania práva na zamestnanie skupín občanov ohrozených diskrimináciou“,„Stav a podmienky sociálnej ochrany detí a mládeže“, „Analýza vplyvov vybraných rizikových faktorov na vznik chudoby a sociálneho vylúčenia v SR“ , a pod.. V hodnotenom období  bola realizovaná  výskumná úloha „Riziká zneužívania sociálneho systému“ s cieľom identifikovať rizikové oblasti, príčiny a faktory zneužívania sociálneho systému a navrhnúť opatrenia na ich elimináciu.  
Uvedené výskumné práce slúžia ako analytické východisko pri spracovávaní koncepčných a legislatívnych návrhov a ich výstupy sú k dispozícii pracovníkom odborných útvarov MPSVR SR i ďalším odborníkom z praxe v Dokumentačnom a informačnom stredisku sociálnej ochrany. 
Spracovaná bola metodická príručka „Zásady resocializačného procesu“  (prerokovaná Výborom ministrov pre drogové závislosti v decembri 2004 , avšak z dôvodu zmeny legislatívnych východísk bude príručka distribuovaná až po jej aktualizácii) . Centrum poradensko-psychologických služieb  vydalo metodické príručky pre program „Povedz to priamo“ a program „Terapie spoluzávislých osôb“.
V spolupráci so ZVJS SR sa začala realizovať výskumná úloha „Kriminalita mladistvých v SR – aktuálny vývoj, štruktúra sankcií, resocializácia  mladistvých páchateľov trestnej činnosti“ , so zameraním na fenomenológiu a  etiológiou kriminality mladistvých, ako i  kriminality viazanej na drogy.   Súčasťou výskumu je i problematika analýzy  súčasného stavu v páchaní protispoločenskej činnosti a sociálnej patológie u mladistvých, úrovne  postpenitenciárnej a resocializačnej starostlivosti  a návrhy na zabezpečenie kontinuálneho prepojenia pomoci pre mladistvých páchateľov po vykonaní trestu odňatia slobody  s cieľom ich resocializácie a uľahčenia integrácie do života v prirodzenom  sociálnom prostredí. 

C. Oblasť  zabezpečovania sociálnej prevencie a resocializácie
1.   Zintenzívniť a posilniť terénne, ambulantné a stacionárne formy sociálnej práce, najmä v súvislosti s realizáciou výchovných a preventívnych opatrení a rozšírením možností terénnych sociálnych zamestnancov pri poskytovaní sociálnej pomoci v prirodzenom sociálnom prostredí detí, mládeže a rodín, ktoré sa ocitli v sociálnej alebo hmotnej núdzi.
 Na základe štatistického zisťovania za r. 2003 ( štatistické údaje za r. 2004 budú k dispozícii až v marci 2005)  možno konštatovať, že výkon sociálnej prevencie v rámci odborov sociálno-právnej ochrany a sociálnej prevencie úradov práce, sociálnych vecí a rodiny SR má stúpajúcu tendenciu .  
Z celkového počtu 30 786  detí,  pre ktoré boli v r. 2003 na odboroch sociálnych vecí poskytované činnosti sociálno-právnej ochrany a vykonávané formy sociálnej prevencie ( v r. 2001 to bolo 29 581 detí )  bola   vykonávaná sociálna prevencia pre 21 729 detí ( r. 2002 – 21 999 detí) v súvislosti s poruchami správania (t. j.70,1 % z celkového počtu detí). Z celkového počtu detí pre ktoré bola vykonávaná sociálna prevencia  v súvislosti s trestnou činnosťou alebo s činnosťou inak trestnou , bola poskytnutá odbormi sociálnych vecí pomoc 10 884 maloletým, ( z toho do l5 rokov v   3 105 prípadoch ) a  primárne v súvislosti so zneužívaním drog   bola poskytnutá odbormi sociálnych vecí pomoc 285 maloletým, ( z toho do l5 rokov v 91 prípadoch ).
V oblasti terénnej sociálnej práce sa v roku 2003 vykonalo 80 021 šetrení v rodinách( pre 51 888 prípadov)  a 19 461  návštev v inštitúciách pre 14 467 prípadov( r. 2002 – 80 393, resp 20 732 ), pričom bolo v priemere vykonaných 1,54 šetrenia v prirodzenom prostredí na jeden prípad( v r. 2002 1,87) a v inštitúcii v priemere 1,34 návštev na jeden prípad( v r. 2001 1,67). Jednou z možných foriem pomoci deťom je i skupinová sociálna práca  , avšak celkový počet detí, s ktorými je pracované skupinovou formou, je len 503 detí v 45 skupinách( r. 2002 - 1 178 detí v 148 skupinách) , čo pri počte detí,  pre ktoré je vykonávaná prevencia, nie je  uspokojivé. 
Významnú úlohu v zabezpečovaní sociálnej prevencie, sociálno-psychologického  poradenstva a terapie zohráva 46 územných a   14 detašovaných pracovísk CPPS, ktoré v rámci svojej činnosti riešili v r. 2003 celkovo 746 prípadov alkoholizmu v rodine ( v r. 2002 688), ďalej 113 prípadov závislosti na iných drogách ( v r. 2002 – 173) a 85 prípadov gamblingu . 

2.    Podporovať stabilizáciu odborného a prevádzkového zabezpečenia špecializovaných zariadení sociálnych služieb, v ktorých sa vykonáva sociálna prevencia, a to najmä krízových stredísk, resocializačných stredísk, chráneného bývania a pod. v súlade s plánmi regionálneho rozvoja v sociálnej oblasti.
 	Podrobná analýza rozsahu a úrovne vykonávania sociálnej prevencie a resocializácie v zariadeniach  sociálnych služieb bola spracovaná  v  „Informácii o organizačnom, personálnom , finančnom zabezpečení procesu resocializácie drogovo závislých osôb a legislatívna úprava resocializácie v Slovenskej republike“ , ktorú MPSVR SR predložilo na rokovanie Výboru ministrov v decembri 2004. V predmetnej správe bolo konštatovaná stabilizácia prevádzkového a ekonomického zabezpečenia činnosti resocializačných stredísk príslušnými samosprávnymi krajmi ( najmä na základe decentralizačnej dotácie pre VÚC a stanovania minimálnej hranice finančného príspevku na poskytovanie sociálnych služieb v RS vo výške 150 000,-na klienta a rok) , postupné skvalitňovanie  odborného zabezpečenia resocializačného procesu (z hľadiska kvalifikačných predpokladov malo 53 % interných zamestnancov vysokoškolské vzdelanie, pričom prevládali humanitne orientované odbornosti ako psychológia, sociálna práca, pedagogika a pod.. U pracovníkov priameho kontaktu spĺňalo požiadavku VŠ vzdelania 65,2% zamestnancov). Pozitívnym aspektom je zintenzívnenie a rozšírenie vykonávania sociálnej prevencie v zariadeniach sociálnych služieb. Na Slovensku je v súčasnosti zriadených 24 krízových stredísk /KS/ s kapacitou 278 miest ( v r. 2001 19 KS s kapacitou 212 miest) , v ktorých bola poskytovaná starostlivosť pre 712 detí ( v r. 2001 592 ). Z celkového počtu je 19 KS zriadených v pôsobnosti OÚ a 5 KS prevádzkujú neštátne subjekty. Sociálna prevencia sa vykonáva v 60-tich útulkoch s kapacitou 1130 miest  pre občanov v hmotnej núdzi bez prístrešia , z toho  144 miest pre mládež po ukončení ústavnej výchovy a 51 miest pre občanov, na ktorých je páchané domáce násilie. Na Slovensku bolo ďalej prevádzkovaných 16 resocializačných stredísk (RS)  s kapacitou 236 lôžok. Väčšinu RS  (14 ) prevádzkujú „neštátne subjekty“, jedno RS je zriadené mestskou časťou ( RETEST Bratislava) ) a jedno  je v zriaďovateľskej pôsobnosti VÚC Košice. V minulom roku boli poskytované nadväzné sociálne služby  pre drogovo závislých  v 6 zariadeniach chráneného bývania – tzv. Domoch na pol ceste Prešov, Žakovce,  Koš, Sereď, Ľudovítov a Galanta s kapacitou 44 miest.

3.Podporovať zavádzanie nových foriem sociálnej prevencie, terénnej sociálnej práce, krízovej intervencie, socioterapie, sociálnej a profesnej rehabilitácie a cielených resocializačných programov pre občanov v hmotnej núdzi.
Problematika sociálnej prevencie pre ohrozené skupiny obyvateľstva bola zaradená medzi prioritné oblasti
podpory projektov v rámci dotácií občianskym združeniam a  dotácií z rozdelenia výťažku lotérií, ktoré podľa Výnosu MPSVR SR č. 37/04 –II/1boli prioritne poskytované na financovanie projektov  sociálnej práce v prirodzenom rodinnom prostredí dieťaťa, pomoci deťom po skončení náhradnej výchovy po 18. roku veku v procese adaptácie dieťaťa na samostatný život, skvalitňovania funkčnosti existujúcich zariadení sociálnych služieb,  zavádzania nových foriem sociálnych služieb, najmä terénnej práce, chráneného bývania, útulkov, krízových stredísk, denných stacionárov, podpory sociálneho začlenenia občanov, ktorí sú v hmotnej núdzi alebo v sociálnej núdzi, zabezpečovania terénnych sociálnych služieb a tvorbu funkčných komunitných sietí sociálnej pomoci, projektov dlhodobej starostlivosti v rámci sociálnej medicíny pri realizácii spoločného programu ministerstva a Ministerstva zdravotníctva Slovenskej republiky a  osvety reformy sociálneho systému v Slovenskej republike. V rámci dotačnej politiky boli tunajším ministerstvom podporené viaceré projekty v oblasti priameho výkonu sociálnej prevencie, sociálneho poradenstva,  terénnej sociálnej práce, vzdelávania v prevencii sociálno-patologických javov, výchovno-rekreačných táboroch ,zavádzania nových typov zariadení sociálnych služieb , napr. krízové strediská a strediská sociálnej prevencie v Bratislave, Modre, Nemčiciach , Beckove  , domy na pol ceste  Pezinok,   Dunajská Lužná, Žilina, Radošiná, , sociálne a komunitné centrá pre ohrozené a marginalizované skupiny občanov v Kežmarku, Bratislave, Plaveckom Štvrtku, Hladovke  Mýtnej, resocializačných stredísk a útulkov v Košiciach , Prešove, ,Spišskej Novej Vsi, Sobranciach, Rajeckých Tepliciach a Adamove.  Celkovo bolo v rámci dotačnej politiky vyčlenených pre oblasť sociálnej prevencie  spolu 13 456 000,.- Sk ( vidˇ priložená tabuľka ).   

4.    Realizovať preventívne aktivity a programy pracoviskami Centra poradensko-psychologických služieb v súlade s prioritnými zámermi v oblasti sociálno-psychologického poradenstva, rodinnej terapie, krízovej intervencie a terapie, krízovej intervencie a terapie spoluzávislých osôb.
 	 Oblasť prevencie závislosti je posledných 5 rokov v činnosti CPPS v útlme – napriek jej  aktuálnosti a celospoločenskej  dôležitosti  CPPS v rámci MPSVaR je kľúčovým realizátorom prevencie drogových a iných závislostí a plní čiastočne aj úlohy v oblasti ambulantnej resocializácie. Úlohy v tejto oblasti sú stanovené Národným programom boja proti drogám (NPBPD). Naše požiadavky, predkladané MPSVaR, neboli ani v roku 2004 v plnej miere akceptované, a tak prevencia drogových a iných závislostí v činnosti CPPS zostáva v polohe stagnácie už piaty rok. V praxi to znamená, že koncepcia 8 špecializovaných pracovísk (neskôr štyroch) schválená MPSVaR SR a NPBPD ( v každom bývalom kraji), stále nie je naplnená. V skutočnosti funguje jediné samostatné špecializované pracovisko prevencie v Banskej Bystrici, jedno detašované pracovisko v Nových Zámkoch  a jedna pracovníčka s agendou prevencie závislostí v Bratislave na ÚP Bratislava II. na Tomašíkovej ul.23. Primárna prevencia sa však vzhľadom na požiadavky terénu realizuje nielen cez tieto pracoviská, ale aj prostredníctvom iných  územných pracovísk. Realizácia tohto rozvojového zámeru, schváleného v rámci platných uznesení Výboru ministrov a vlády SR ,bola preto zakomponovaná do návrhov Akčných plánov v boji proti drogám ( priorita 1.4. –dobudovanie siete špecializovaných pracovísk CPPS pre prevenciu a ambulantnú resocializáciu drogovo závislých osôb  ) 
Primárna prevencia je realizovaná formou výcvikov vrstovníkov, peer programov, sociálno-psychologických výcvikov pre rôzne skupiny detí, mládeže, ohrozených skupín ( rozvrátené a neúplné rodiny, deti s rizikovým správaním, rodičovské skupiny, deti z detských domov). Deje sa tak predovšetkým vďaka finančným prostriedkom získaných formou projektov,  ktoré ÚP  podávajú na Protidrogovom fonde.
Na primárnej, sekundárnej alebo terciárnej prevencii vzniku závislostí sa v roku 2004 okrem vymenovaných pracovísk podieľali  aj iné ÚP CPPS, predovšetkým:
- formou cyklických podujatí, výcvikov, zážitkovej práce, špecifických programov so zameraním na deti a mládež základných a stredných škôl , na rizikové skupiny a ohrozené rodiny a soc. skupiny, deti z detských domovov
- poradenskú a terapeutickú  prácu s problémom závislosti a spoluzávislosti v rodine
- terciárnej prevencii – ambulantnej resocializácii 
- na vzdelávaní pracovníkov pre túto oblasť
Ako sme už vyššie spomenuli, na   realizáciu aktivít v oblasti prevencie sme získali finančné prostriedky na základe projektov schválených PF. Cieľovými skupinami v rámci projektu „Rizikové prostredie a sociálne skupiny z aspektu drogových závislostí v preventívnych aktivitách CPPS v roku 2004“.boli:  ohrozené skupiny, rodiny:  2 skupiny rodičov a detí ( náhradné rodiny a problémové rodiny), realizátori ÚP CPPS Košice-mesto ,ÚP CPPS Nové Zámky. Primárna prevencia v teréne – skupiny detí, študentov, mládeže, pedagógov a koordinátorov prevencie:  celkove 19 skupín  Z čiastkových projektov uvádzame:
1./V núdzi poznáš priateľa – čiastkový projekt ÚP CPPS Svidník. Projekt bol realizovaný podľa programu Povedz to priamo, zúčastnilo sa ho 24 žiakov  7. ročníka ZŠ  vo Svidníku,
2./Zdravý život II. – čiastkový projekt ÚP CPPS Nové Zámky.Pokračujúci projekt primárnej prevencie vzniku závislosti tohto špecializovaného pracoviska  bol zameraný na dve skupiny rovesníkov
3./ Peer výcvik – čiastkový projekt ÚP CPPS Nitra. Projekt bol zameraný na výcvik vedúcich lektorov peer –skupín, z radov VŠ mládeže , študentov katedry psychológie UFK v Nitre
4./Ako zvládať záťažové situácie bez pomoci drog – čiastkový projekt ÚP CPPS Senica,
na Strednom odbornom učilišti v Senici, v prvých ročníkoch, v štyroch skupinách. 
5./- 7./ Povedz to priamo – čiastkové projekty ÚP CPPS Košice-mesto, Trnava, Košice-okolie. Prevenčný program Povedz to priamo je veľmi efektívny prevenčný program, zameraný na primárnu prevenciu drogových a iných závislostí, ktorého kvalitu a lektorský tím odborne zaštiťuje CPPS a Inštitút V.Satirovej v Bratislave. Menované územné pracoviská realizovali tento program v ôsmich  skupinách detí – detí z Detského domova v Košickej Novej Vsi, 8-ročného gymnázia na Dneperskej ul. v Košiciach, SOU pôšt a telekomunikácií, SPŠ hutnícka, SOU Dopravná, a Športové gymnázium Košice , Detského domova v Trnave, Gymnázia v Trnave  a koordinátori pre drogovú prevenciu, učitelia stredných škôl v trnavskom kraji.  Program vo všetkých skupinách úspešne prebehol, v 6 až 8 stretnutiach v každej skupine. 
8./Cestu životom si môžeš riadiť sám II.– čiastkový projekt ÚP CPPS Dunajská Streda
Projekt bol zameraný na dve skupiny študentov – z Gymnázia v Dunajskej Strede.
9./Ako prejsť pubertou bez drog – čiastkový projekt ÚP CPPS Nitra pre žiakov II.stupňa (6.ročníky) Základnej školy v Nitre na Tulipánovej ul. 
Územné pracoviská CPPS realizovali okrem uvedených i ďalšie projekty, schválené  na PF samostatne, pričom  všetky boli zamerané na primárnu prevenciu vzniku závislostí: ( 21 skupín)

5.    Podpora systémovej spolupráce koordinátorov prevencie na úrovni krajských a obvodných úradov a poradných komisií prevencie sociálno-patologických javov orgánov špecializovanej štátnej správy.
Profesionalizácia a organizačno–personálne zabezpečenie   činnosti  koordinátorov prevencie drogových závislostí ,  kriminality a inej protispoločenskej činnosti  bola podporená  zákonom č. 515/2003 Z.z. o krajských a obvodných úradoch a o zmene a doplnení niektorých zákonov, podľa ktorého  v súlade s § 4, ods.5 citovaného zákona je  na úrovni krajských a obvodných úradov zabezpečovaná i problematika prevencie kriminality, drogových závislostí a inej protispoločenskej činnosti. V rámci krajských, obvodných a mestských komisií pre prevenciu protispoločenskej činnosti pracujú i delegovaní zástupcovia úradov práce, sociálnych vecí a rodiny SR, Centier poradensko-psychologických služieb a zariadení sociálnych služieb , ktorí sa podieľajú na spolupráci relevantných subjektov pri riešení problematiky prevencie sociálno-patologických javov v regionálnych podmienkach.Za účelom zintenzívnenia  spolupráce a zabezpečenia prepojenosti opatrení sociálnej prevencie a prevencie kriminality pripravuje tunajšie ministerstvo v spolupráci  so sekciou verejnej správy MV SR a Generálnym sekretariátom Výboru pracovné  stretnutie koordinátorov prevencie krajských úradov, úradov práce, sociálnych vecí a rodiny  a zástupcov samosprávnych orgánov na úrovni miest a obcí a VÚC, ktoré bude zamerané na koordináciu opatrení Akčných plánov boja proti drogám a  Stratégie prevencie kriminality. 
	
6.    V spolupráci s príslušnými VÚC a ďalšími inštitúciami zabezpečiť podmienky pre kvalitné poskytovanie sociálnych služieb v resocializačných strediskách, podporovať rozširovanie ich siete a kapacity najmä pre maloletých a občanov v hmotnej núdzi a iné znevýhodnené skupiny v súlade s regionálnymi a celoslovenskými potrebami. 
Ako už bolo uvedené v odpočte úlohy  C/3 bola analýza a návrh opatrení na skvalitnenie resocializačného procesu rozpracovaná v „Informácii o organizačnom, personálnom , finančnom zabezpečení procesu resocializácie drogovo závislých osôb a legislatívna úprava resocializácie v Slovenskej republike“ , ktorú predložilo MPSVR SR  na rokovanie Výboru ministrov pre drogové závislosti a kontrolu drog v decembri 2004.
Predkladaný materiál pozostával z dvoch častí, a to Analýzy organizačného, personálneho , finančného zabezpečenia resocializácie, v ktorej sú uvedené relevantné údaje o súčasnom stave poskytovania sociálnych služieb v resocializačných strediskách , vrátane porovnania s rokmi 2002 a 2003. Údaje sú spracované  na základe dotazníkového prieskumu, ktorý bol v novembri 2002 a v novembri 2004 zaslaný všetkým registrovaným RS a údajov z VÚC, ktoré poskytujú finančný príspevok na prevádzku RS a kontrolujú ich činnosť. 
Z hlavných výsledkov prieskumu vyberáme ( uvádzame  údaje za r. 2003, nakoľko r. 2004 ešte nie je uzavretý, ale v texte sú uvádzané i priebežné údaje za obdobie do 31.X.2004):
-	v SR bolo registrovaných 17 RS s kapacitou 236 miest, vyťaženosť kapacity bola takmer 85%
-	RS sú zriadené vo všetkých krajských územných celkoch , sprevádzkované bolo  RS  Z-Návrat centrum n.o., Nová cesta Bobrov v pôsobnosti VÚC Žilina
-	priemerné náklady na jedného klienta a rok činili 163 600,- Sk, z toho takmer 70% nákladov saturoval príspevok KÚ, resp.VÚC
-	od r. 2000 bolo v RS umiestnených celkovo 2142 klientov, z ktorých 55% ukončilo celý resoc. proces v trvaní min. 9 mesiacov, 
-	klientelu RS tvorí 83% mužov, 69% klientov bolo závislých na nelegálnych drogách
-	resoc. proces zabezpečovalo 86 interných pracovníkov ( t.j. 0,44 pracovníka na 1 klienta, 53% pracovníkov má VŠ vzdelanie
Druhú časť tvorila legislatívna a koncepčná úprava resocializačného procesu drogovo závislých osôb, ktorá obsahuje základné teoretické a praktické východiská zabezpečovania sociálnej prevencie a resocializácie podľa zákona č. 195/1998 Z.z. o sociálnej pomoci v znení neskorších predpisov. V tejto časti je uvedená aj informácia o pripravovanej úprave sociálnej prevencie a resocializácie v návrhu Zákona o sociálno-právnej ochrane detí a o sociálnej kuratele ( podľa ktorého bude resocializačná starostlivosť súčasťou opatrení sociálno-právnej ochrany a sociálnej kurately a ich poskytovanie neštátnymi subjektami bude podliehať akreditácii)  a v návrhu Zákona o sociálnych službách ( ktorý bude o.i. obsahovať štandardy kvality poskytovaných služieb) .
Uvedené východiská boli zhrnuté v odporúčaných Zásadách resocializácie drogovo závislých osôb  , ktoré pozostávajú zo 6 základných oblastí  zameraných na vymedzenie základných pojmov, poskytovanie starostlivosti  v resocializačných strediskách (RS), obsah, organizáciu a metódy činnosti v RS, postup pri prijímaní klientov, odporúčané kvalifikačné , odborné a prevádzkové štandardy a kontrolnú činnosť. 
	
7.	Zintenzívniť vykonávanie kontrolno-metodickej činnosti a štátneho dozoru nad poskytovaním sociálnych služieb, najmä nad dodržiavaním základných ľudských práv a slobôd občanov.
Činnosť neštátnych subjektov v rámci ministerstva je usmerňovaná a koordinovaná najmä prostredníctvom Komisie pre overovanie spôsobilosti právnických a fyzických osôb, ktoré vykonávajú sociálnu prevenciu, sociálne poradenstvo alebo vybrané činnosti sociálno-právnej ochrany, ktorá je poradným orgánom ministra. Komisia na základe  projektov a dokladovania odbornej spôsobilosti  posudzuje žiadosti neštátnych subjektov a rozhoduje  v správnom konaní o vydaní, zamietnutí či odobratí povolenia. Ku koncu r. 2003 bolo vydaných celkovo 94 povolení, z toho bolo v r. 2003 vydaných 25 povolení, dvom subjektom bolo povolenie zrušené a trom žiadateľom zamietnuté.
Podstatne bola zintenzívnená kontrolná činnosť, ktorá okrem pravidelných štvrťročných kontrol príslušných VÚC bola vykonávaná pracovníkmi tunajšieho ministerstva v rámci štátneho dozoru nad poskytovaním služieb , najmä nad dodržiavaním základných ľudských práv a kvalitou služieb. Štátny dozor bol zrealizovaný u poloviny registrovaných RS, pričom neboli zistené zásadnejšie nedostatky , ktoré by zakladali prijatie opatrení na ich odstránenie. Štátny dozor bol   v hodnotenom období v zmysle  zákona č. 453/2003 o orgánoch štátnej správy v oblasti sociálnych vecí, rodiny a služieb zamestnanosti podstatne  zintenzívnený, na tento účel bol na MPSVR SR zriadený samostatný odbor , pričom pri nesplnení opatrení môže orgán štátneho dozoru uložiť pokutu do výšky 25 000.- Sk. Celkovo bolo v r. 2003 vykonaný štátny dozor  v 52 zariadeniach sociálnych služieb a v r. 2004 v 27 zariadeniach. V žiadnom z kontrolovaných subjektov neboli zistené závažné nedostatky pri dodržiavaní ľudských práv a slobôd klientov zariadení sociálnych služieb, ani nebola uložená pokuta za porušovanie podmienok. Navrhované opatrenia na zlepšenie kvality poskytovaných služieb boli v stanovenej lehote splnené.

Príloha č. 1. Dotácie občianskym združeniam a dotácie z výťažkov hier a lotérií v oblasti prevencie sociálno-patologických javov za r. 2004 ( v tisícoch Sk)

Soc.prev.	Vzdeláv.	TSP	VRT	DnPC	Kom.Cent.	KS,CSP	Soc.Por.	Resoc.	
Č.proj./suma 	Č.proj./suma	Č.proj/ suma	Č.proj/ suma	Č.proj/ suma	Č.proj/ suma	Č.proj/ suma	Č.proj/ suma	Č.proj/ suma	
1. Lotérie	
	9)-400	61)-150	11)-30	70) -300	20) - 500	62)-100	78)-150	131)-500	
46) – 70		14)-500	77) –100	111)-1.000	135)-250	76)-150		14.1)-400	
11)-80		48)-19	102)-50		50)-200	90)-400		27)-70	
70)-50	142)- 200	50)-300	43)-100	6.I)-400	10)-500	95)-100		25)-150	
91)-90	31) -150		48)-70	12)-300	46)-250	143)150	51)-50	37) -60	
	45)-200		56)-100		30)-100	31)-500	63)-80	68)-180	
	58)-80		66)-100			44/14)-200	71)-150	47)-80	
								63)-50	
Spolu lotérie : 10 129 000,.- Sk , z toho : 				
290	1 030	969 	530	2.000	1 800	1 600	410	1 500	
								
2. Dotácie OZ	
3)-100	4)-150	70)-100	63)-30		116)-200	38)-100	79)-100	47/1)- 50	
119)-150	8)-100	148)-80	92)-50				118)-50	114)-50	
	22) -100	160)-300	96)-45				154 )-30	122)-100	
	39/1)-300		111)-50				170)-150	153)- 50	
	90)-100		133)-50				192)-200	173)-100	
	120)_70		147)-22						
									
	144)-200								
	150)- 100								
	184)-50								
							
Spolu dotácie: 3 327 000,.- Sk , z toho:			
250	1 170	480	247		200	100	530	350	
									
Spolu 1+2 – 13 456 000,.- z toho:	
540	2 200	1 449	777	2000	2 000	1 700	1 410	1850	

Legenda: Soc. prev. – sociálna prevencia, Vzdeláv. – vzdelávanie sociálnych pracovníkov,  TSP – terénna sociálna práca, VRT – výchovno-rekreačné tábory, DnCP – domy na pol ceste, Kom.cent. –komunitné a sociálne centrá, KS, CSP – krízové strediská, centrá sociálnej prevencie, Soc.por. sociálne poradenstvo, Resoc. - resocializácia . 
Pozn.: Anotácia a zameranie projektov, vrátane realizačných subjektov a poskytnutej dotácie sú uvedené na www. stránke MPSVR SR – v časti poskytovanie  dotácií .

Ministerstvo školstva Slovenskej republiky

Úloha č.1.V súlade s Dohovorom o právach dieťaťa realizovať účinné opatrenia v rámci škôl a školských zariadení na zabezpečovanie aktívnej ochrany detí, priebežne monitorovať zmeny v správaní detí a žiakov. Realizovať pedagogické a psychologické opatrenia zamerané na elimináciu a redukciu príčin vyvolávajúcich poruchy psychosociálneho vývinu.
V školách a školských zariadeniach je dodržiavanie Dohovoru o právach dieťaťa zakotvené v zásadách školského poriadku. Žiaci sú pravidelne oboznamovaní s textom Dohovoru  o právach dieťaťa, najmä v rámci triednických hodín, občianskej náuky a etickej výchovy. Opatrenia v oblasti ochrany pred negatívnymi javmi sú rozpracované v plánoch práce škôl, vnútorných poriadkoch škôl a školských zariadení a v plánoch predmetových komisií. O prijatých opatreniach sú rodičia priebežne informovaní na zasadnutiach rodičovských rád. 
V Pedagogicko-organizačných pokynoch MŠ SR pre školy a školské zariadenia a orgány verejnej správy v školstve na školský rok 2004/2005 (ďalej len POP) sa v rámci informácií k usmerneniu výchovno-vzdelávacích aktivít škôl a školských zariadení určuje aj povinnosť priebežného monitorovania zmien v správaní detí a zabezpečovania aktívnej ochrany detí, ako aj opatrenia zamerané na elimináciu a redukciu  príčin vyvolávajúcich  poruchy psychosociálneho vývinu. 
Nutnosť  realizácie pedagogických a psychologických opatrení zameraných na elimináciu a redukciu príčin vyvolávajúcich poruchy psychosociálneho  vývinu  boli z pohľadu ministerstva zapracované do   POP,  najmä do časti 1. Všeobecné informácie a pokyny  a  do časti 2.5.2 Špeciálne výchovné zariadenia. Text POP je sprístupnený na internetových stránkach ministerstva školstva www.education.gov.sk.
Ústav informácií a prognóz školstva (ÚIPŠ) ako priamo riadená organizácia MŠ SR realizoval v roku 2004 výskum zameraný na zistenie úrovne dodržiavania práv detí na Slovensku. Cieľom výskumnej úlohy bolo zmapovanie právneho vedomia stredoškolskej mládeže a zistenie konkrétnych nedostatkov v uplatňovaní práv stredoškolskej mládeže  najmä v rodinnom a školskom prostredí jednotlivca. Výsledky výskumu boli spracované do informačnej listovky. 

Úloha č.2. Prevenciu drogových závislostí realizovať ako integrálnu súčasť vzdelávania a výchovy v zmysle realizácie aktivít na podporu zdravia, zdravého spôsobu života a podpory protektívnych faktorov osobnosti. Osobitnú pozornosť venovať  rešpektovaniu Zákona NR SR č.67/1997 Z. z. o ochrane nefajčiarov v podmienkach  škôl a školských zariadení. 
Školy a školské zariadenia sa aj v roku 2004  zamerali najmä na kvalitné celoročné preventívne pôsobenie. Otázky prevencie majú školy zapracované do celoročných plánov  preventívnych aktivít škôl, do  časovo-tematických plánov, plánov práce koordinátorov prevencie a plánov predmetových komisií. Predmety, v rámci ktorých sa otázky prevencie preberajú, sú najmä etická výchova, občianska výchova, náuka o spoločnosti, náboženská výchova, prírodopis, slovenský jazyk, chémia, biológia a triednické hodiny.  
V rámci ZŠ sa na l. stupni využíva v oblasti prevencie drogových závislostí doplnková literatúra C. Raynerovej Nenič svoje múdre telo. V školách sa využívajú aj Pracovné zošity ku knihe Nenič svoje múdre telo autorky PhDr.E.Senkovej s témami - Fajčenie a tvoje telo, Alkohol a tvoje telo, Chemikálie a tvoje telo, Drogy a tvoje telo, Ako si udržať zdravé telo s názornými didaktickými pomôckami pre všetky ZŠ v SR. V rámci II. stupňa ZŠ sa využíva ako doplnková literatúra v oblasti prevencie drogových závislostí publikácia Kašparová, Houška, Uhereková Ako poznám sám seba? (pracovné zošity pre ročníky 5.- 9. ZŠ + metodická príručka pre učiteľov). Preventívne počítačové programy prof. B. Thomasovej (pre alkohol, tabak, marihuanu, iné psychotropné látky, drogy ulice a kokaín) boli vo formáte MS-DOS distribuované do všetkých stredných škôl v SR. V rámci stredných škôl a gymnázií s osemročným štúdiom sa vo výchovno-vzdelávacom procese využívajú doplnkové učebné texty schválené pre l. až 4.ročník stredných škôl Štátnym pedagogickým ústavom a MŠ SR autorov Zelina - Uhereková pod názvom Ako byť sám sebou. MŠ SR vydalo prípis o využívaní DUT vo výchovno-vzdelávacom procese, ktorý bol postúpený všetkým relevantným subjektom. Boli vydané aj Metodické príručky k DUT pre l. a 2.ročník stredných škôl a pre 3.-4.ročník stredných škôl. DUT sa zameriavanú na prevenciu užívania a nadužívania nelegálnych, ale aj legálnych drog (tabak, alkohol, lieky) aj na neliekové závislosti ako aj iných nežiadúcich javov (napr. šikanovanie, HIV/AIDS, gambling apod.).
Mnohé školy a školské zariadenia realizovali rôznorodé akcie a  aktivity v rámci Európskeho týždňa boja proti drogám, Týždňa zdravia,  Svetového dňa boja proti drogám, Svetový deň zdravia apod. v súlade s celoročnými plánmi škôl a plánov práce koordinátorov na školách v smere posilňovania zdravia formami besied, športových podujatí a záujmovo-umeleckých súťaží. Jednotlivé školy a školské zariadenia realizovali školské a okresné aktivity k význačným dňom (napr. Deň narcisov, Týždeň športu, Beh T. Foxa, Deň boja proti AIDS). Do viacerých aktivít sa zapájali samosprávne orgány, MVO, rodičia, predstavitelia miest, sponzori. 

Vyše 2000 škôl a školských zariadení v SR je zapojených do Národnej siete škôl podporujúcich zdravie v zmysle projektu Svetovej zdravotníckej organizácie. Školy a školské zariadenia  realizujú vlastné projekty v zmysle nadefinovaných  priorít. 

V zmysle  usmernenia v POP sú riaditelia škôl a školských zariadení povinní zabezpečovať uplatnenie zákona o ochrane nefajčiarov v priestoroch škôl a školských zariadení.

Úloha č.3. Pokračovať v realizácii overených  a efektívnych preventívno – výchovných projektov podľa regionálnych požiadaviek a potrieb, zamerať sa na prevenciu fajčenia cigariet a užívania, resp. nadužívania alkoholu. Vytvárať optimálne podmienky pre zdravý vývin detí, podporovať záujmovú a športovú činnosť. Zamerať sa na účinnejšie riešenie a prevenciu dopingu v športe.
Dôležité miesto v oblasti univerzálnej (primárnej) prevencie v rezorte školstva pripadá všetkým druhom a typom škôl a školských zariadení, domovom mládeže, centrám voľného času, detským a mládežníckym organizáciám, apod. V oblasti vzdelávania najmä metodicko - pedagogickým centrám a vysokým školám. V oblasti selektívnej (sekundárnej) a indikovanej (terciárnej) prevencie pripadá dôležité miesto najmä špeciálnym výchovným zariadeniam – zariadeniam výchovnej prevencie a psychologického poradenstva, menovite centrám výchovnej a psychologickej prevencie, diagnostickým centrám, liečebno-výchovným sanatóriám, pedagogicko-psychologickým poradniam a reedukačným domovom
Doplnkové učebné texty využívané v rámci základných a stredných škôl pre prevenciu drogových závislostí sa zameriavajú na prevenciu užívania a nadužívania nelegálnych, ale aj legálnych drog (tabak, alkohol, lieky), aj na neliekové závislosti, ako aj na prevenciu iných nežiadúcich javov (napr. šikanovanie, HIV/AIDS, gambling apod.).
Viaceré programy boli zamerané na prevenciu užívania legálnych drog a na špeciálne preventívne rovesnícke (tzv. peer) programy.
Na vysokých školách v SR sa problematike prevencie drogových závislostí vzhľadom na profilovanie a rozmanitosť študijných odborov (programov) venovala pozornosť z viacerých aspektov. Zvýšenú pozornosť DZ  v zmysle spracovaných analýz sekcie vysokých škôl MŠ SR preukazujú UMB v Banskej Bystrici, UK v Bratislave, PU v Prešove, EU v Bratislave, UVL v Košiciach. Na učiteľských fakultách VŠ sú v jednotlivých študijných programoch zaradené predmety týkajúce sa drogových závislostí. Na viacerých fakultách VŠ sú navrhnuté na spracovanie témy bakalárskych, diplomových, resp. iných záverečných prác z oblasti drogovej problematiky. Viaceré univerzity si zriadili tzv. univerzitné protidrogové centrá, resp. poradne pre študentov, realizujú výskumy (napr. od roku 2004 bol schválený v rámci projektov Kultúrnej a edukačnej grantovej agentúry MŠ SR – KEGA a Vedeckej grantovej agentúry - VEGA projekt pod názvom „Sociálno-psychologická analýza rizikového správania sa vysokoškolákov. Efektívnosť prevencie drogových závislostí a AIDS“ s termínom ukončenia 2006 na UPJŠ v Košiciach). Problematika prevencie drogových závislostí sa etablovala vo viacerých aprobačných predmetoch na VŠ pripravujúcich učiteľov. Vo všeobecnom základe je pre všetkých študentov 1.-2. ročníkov magisterského učiteľského štúdia zaradená problematika prevencie drogových závislostí. 
Centrá výchovnej a psychologickej prevencie  - CVPP ako špecializované preventívne zariadenia rezortu realizovali  v roku 2004 v rámci regiónov SR  mnohé projekty v oblasti prevencie v školskom rezorte, priebežne sa podieľali na vzdelávaní a metodickej pomoci učiteľom - koordinátorom, triednym učiteľom a rodičom detí. Realizovali komplexné preventívno-výchovné programy, poskytovali individuálnu aj skupinovú starostlivosť deťom s poruchami správania a deťom s výchovnými problémami. 
 V rámci svojej činnosti spolupracuje CVPP najmä s rodičmi, koordinátormi prevencie zo škôl, triednymi učiteľmi, výchovnými poradcami a zariadeniami náhradnej výchovy v obvode svojej pôsobnosti, ale aj so školskými organizáciami, ďalšími odbornými subjektami v mieste svojej pôsobnosti.  Problémom CVPP je ich nedostatok, nerovnomerné rozdelenie  v rámci jednotlivých regiónov a nedostatočné personálne obsadenie.
V roku 2004 v rámci schvaľovacieho procesu Rada Protidrogového fondu schválila 148 projektov pre školy a školské organizácie v celkovej dotácii 9 389 911,-Sk.

V rámci telovýchovných a športových aktivít sa MŠ SR snaží  presadzovať, aby sa telesná výchova a šport stali integrálnou súčasťou širšieho komplexu výchovy k ochrane zdravia, ktorá by mala zahŕňať princípy zdravého stravovania, životosprávy a duševnej hygieny. V súlade s celosvetovým vývojom zdravého spôsobu života Sekcia štátnej starostlivosti o šport MŠ SR venovala značnú pozornosť vytváraniu podmienok pre telovýchovnú a športovú činnosť pre zapájanie čo najväčšieho počtu detí a mládeže do pravidelných športových aktivít a podujatí, vrátane žiakov so zdravotným postihnutím,  podpore systému pravidelných školských športových súťaží – pozitívnemu využívaniu voľného času športom, ako účinnej forme boja proti drogám. MŠ SR poskytuje každoročne  finančné prostriedky na rôzne projekty, napr. Vráťme šport do škôl, Otvorená škola, Školské športové súťaže a žiacke olympiády,  Prázdninové školské dvory, Jednota pre školákov (v spolupráci s Nadáciou Jednota COOP), Mliečna školská liga (v spolupráci s DANONE), v roku 2004 podporil jednotlivé projekty vo výške cca 80 mil. Sk. 
Odbor detí a mládeže MŠ SR v rámci podpory systematickej a pravidelnej práce s deťmi a mládežou každoročne poskytuje finančné dotácie  občianskym združeniam detí a mládeže a informačným centrám mládeže v SR, v roku 2004  v celkovej výške cca 60 mil. Sk. 
Sekcia štátnej starostlivosti o šport MŠ SR je poverená aj riešením otázok dopingu v amatérskom a vrcholovom športe. Východiskom právnej úpravy boja proti dopingu je Dohovor proti dopingu, prijatý Radou Európy v roku 1989, ako aj systém iných medzinárodných dohovorov (napríklad Deklarácia boja proti dopingu prijatá v Kodani v roku 2003). 

Úloha č. 4. V oblasti sekundárnej prevencie  realizovať intervencie v rámci centier výchovnej a psychologickej prevencie. Realizovať preventívne programy (zamerané diferencovane na skupiny detí  predškolského veku, žiakov ZŠ, SŠ, ŠŠ), zohľadňujúce vývinové osobitosti jednotlivých vekových skupín. Vyškoliť odborných garantov rovesníckych programov za jednotlivé regióny. 
Úloha sa priebežne plní. Naďalej sa pokračuje v realizácii a overovaní odborne garantovaných preventívnych programov pre materské, základné a stredné  školy, napr. Chceme dýchať čistý vzduch, Sladkosti závislosťou, Poklady v nás, Aby sme si rozumeli, Škola bez alkoholu, cigariet a iných drog, Kým nie je príliš neskoro, Povedz to priamo, Správaj sa normálne, Zdravý životný štýl, Program rozvoja osobnosti a pod.  Pokračovalo sa v projekte SZO pod názvom „Školy podporujúce zdravie“.  V školskom roku 2003/2004 sa realizoval na školách aj preventívno-výchovný program Cesta k emocionálnej zrelosti. Program sa v sledovanom období realizoval na 616 školách, v 2 265 triedach a absolvovalo ho 36 558 žiakov. Počas päťročného obdobia bol preventívny program realizovaný v 12 208 triedach a absolvovalo ho spolu 212 645 žiakov. Celoslovenské vyhodnotenie školských preventívnych programov podľa viacerých ukazovateľov bude spracované ÚIPŠ v roku 2005.

Výskumný ústav detskej psychológie a patopsychológie (VÚDPaP)  v roku 2004 realizoval cyklus školení budúcich garantov - koordinátorov rovesníckych programov v rezorte školstva ako aj dlhodobé školenia a  supervíziu pre začínajúcich odborných zamestnancov preventívnych a poradenských zariadení a reedukačných domovov pre deti a mládež v SR. 

Úloha č. 5. Zabezpečovať systematické vzdelávanie v drogovej problematike pre učiteľov, pedagogických a nepedagogických pracovníkov rezortu školstva prostredníctvom  inštitúcií ďalšieho vzdelávania v rezorte školstva.
Realizáciu  vzdelávania a vzdelávacích aktivít pre učiteľov - koordinátorov prevencie, riadiacich pracovníkov škôl a školských zariadení, učiteľky materských škôl, majstrov odborného výcviku, vychovávateľov a ostatných pedagogických zamestnancov v zmysle platnej školskej legislatívny zabezpečujú najmä metodicko-pedagogické centra v SR. Realizujú viaceré druhy a typy školení. 
MPC v roku 2004 uskutočnili nasledovné druhy a formy  vzdelávacích podujatí, celkovo spolu 65 aktivít pre  3964 účastníkov.

Priebežné vzdelávanie - semináre 
	
Por.č.	Metodicko-pedagogické centrum	Počet aktivít:	Počet účastníkov:	
1.	MPC Bratislava	10	  591	
2.	MPC MB, Bratislava	15	1115	
3.	MPC Prešov	10	  663	
4.	MPC Trenčín	5	  296	
5. 	MPC Banská Bystrica	2	    80	
Spolu:		42	2745	

	V priebežnom  vzdelávaní MPC organizovali  vzdelávanie pre materské školy v projekte „Mám rád/a seba aj Teba“, semináre a stretnutia koordinátorov drogovej prevencie a výchovných poradcov škôl. 
	
Špecializačné inovačné štúdium
	
Por.č.	Metodicko-pedagogické centrum	Počet:	Počet účastníkov:	
1.	MPC BA, Tomášikova 4	3 (Projekty: Zajtra bude neskoro, Škola podporujúca zdravie, Život a láska)	42	
2.	MPC MB, Bratislava	4 (Projekty: Kým nie je neskoro, Psychohygiena učiteľa a žiaka, Výchova k manželstvu a rodičovstvu, Výchovný poradca, Environmentálna výchova pre učiteľskú prax)	380	
3. 	MPC Prešov	1 (Pedagogické a  sociálne kompetencie učiteľov MŠ v oblasti zdravého životného štýlu)	27	
4.	MPC Trenčín	0	0	
5.	MPC Banská Bystrica	2	105	
Spolu:		10	659	

V špecializačnom inovačnom štúdiu sa pedagogickí zamestnanci systematicky  pripravujú   na vykonávanie špecializačných pedagogických činností učiteľa – výchovného poradcu, koordinátora drogovej prevencie, projektov škôl podporujúcich zdravie, environmentálnej a ekologickej výchovy a  koordinátorov výchovy k  manželstvu a rodičovstvu.
	
Špecializačné kvalifikačné štúdium

 Por.č.	Metodicko-pedagogické centrum	Počet:	Počet účastníkov:	
1.	MPC BA	4	319	
2.	MPC MB, Bratislava	4	180	
3. 	MPC Prešov	2	  61	
4.	MPC Trenčín	0	   0	
5.	MPC Banská Bystrica	0	   0	
Spolu:		10	560	

	Špeciálnym kvalifikačným štúdiom nadobúdajú pedagogickí zamestnanci  spôsobilosť na vyučovanie aprobačných predmetov, ktorých súčasťou je i získavanie nových spôsobilosti i v oblasti prevencií. 
MPC v Prešove realizovalo v roku 2004 projekt pod názvom „Otvorené oči“, ktorý bol schválený a podporený z prostriedkov Protidrogového fondu.

V rámci publikačnej činnosti vydali MPC nasledovné publikácie: 
•	Informátor pre koordinátorov prevencie a iných sociálno-patologických javov, č. 13, 14 -  MPC Prešov
•	Zborník Zdravá škola, 9. ročník – MPC Prešov 
MPC mesta Bratislavy vydalo:
•	Škoviera A.: Slávnosti – rituály – tradície a výchova
•	Kováčik J.: Právo na azyl
•	Nováková N.: Námety pre výučbu etickej výchovy
MPC  na Tomašíkovej ul. v Bratislave vydalo:
•	Škoviera A.: Emocionálne a sociálne narušené dieťa a jeho inštitucionálna výchova
•	Melicherčík M. – Melicherčíková D.: Účinky vybraných organických látok na ľudský 
        	 organizmus
•	Brhelová- Rozvoj zručností žiaka efektívne komunikovať v konflikte
•	Brhelová – Výchova žiaka k tolerancii

Ďalšie vzdelávanie a  špecializovanú profesionálnu prípravu pracovníkov špeciálnych výchovných zariadení,  preventívnych a poradenských zariadení realizujú najmä  Výskumný ústav detskej psychológie a patopsychológie (VUDPaP), Štátny pedagogický ústav (ŠPÚ) a Ústav informácií a prognóz školstva (ÚIPŠ), ktorí vydávajú aj  odborné metodické materiály, najmä pre realizáciu a evaluáciu  preventívnych výchovno-vzdelávacích programov a pre realizáciu rovesníckych programov. 
VÚDPaP v roku 2004 realizoval školenie budúcich koordinátorov rovesníckych programov v rezorte školstva ako aj dlhodobé školenia a  supervíziu pre začínajúcich odborných zamestnancov preventívnych a poradenských zariadení a reedukačných domovov pre deti a mládež v SR. 
 V novembri 2004 MŠ SR v spolupráci s KŠÚ v Žiline a Pedagogicko-psychologickou poradňou s Centrom výchovnej a psychologickej prevencie v Námestove zrealizovalo školiacu akciu pod názvom „Škola a drogy – etické, právne a psychologické aspekty“  za účasti viacerých popredných odborníkov z oblasti zdravotníctva, legislatívy a prevencie.
V roku 2004 MŠ SR zabezpečilo pre odborných pracovníkov rezortu preklad, tlač a distribúciu publikácie z Informačnej série Svetovej zdravotníckej organizácie (SZO) pod názvom: Vytváranie prostredia pre emocionálnu a sociálnu pohodu a tlač publikácie SZO Neuroveda o užívaní psychoaktívnych látok

Úloha č. 6.  Akcentovať princíp včasnej prevencie vytváraním podmienok (legislatívnych, personálnych, organizačných)  pre efektívnu realizáciu aktivít a intervencií  zariadení výchovnej prevencie – centier výchovnej a psychologickej prevencie, diagnostických centier a liečebno – výchovných sanatórií.
V minulom roku nebolo zriadené žiadne zariadenie výchovnej prevencie. Sieť týchto zariadení bola zúžená vyradením  5 samostatných centier výchovnej a psychologickej prevencie, ktoré boli na žiadosť zriaďovateľov (KŠÚ) vyradené  zo siete škôl a školských zariadení.
Od 1.1.2004 boli na základe žiadosti  Krajského školského úradu Bratislava boli  vyradené zo siete tri samostatné CVPP:  v Bratislave 2, Bratislave 5 a v  Pezinku. KŠÚ v Banskej Bystrici požiadal o vyradenie zo siete 2 samostatných zariadení: CVPP v Lučenci a v Žarnovici.
T.č. realizujú činnosť v oblasti prevencie sociálno-patologických javov ako samostatné školské zariadenia iba štyri samostatné  CVPP v mestách  Šaľa, Zvolen, Brezno a Poprad. CVPP s krízovým oddelením v Šali zabezpečuje aj nepretržitú službu prvej pomoci deťom a rodinám v krízových situáciách (v zmysle §11 zákona č.279/1993 v znení neskorších predpisov). Je nutné poznamenať, že napriek znižovaniu počtu školopovinných detí viaceré výskumy a prieskumy uvádzajú narastanie počtu tzv. problémových žiakov, detí s ADHD, detí s poruchami správania, žiakov, ktorí sa v bežnom type školy nedokážu optimálne adaptovať, žiakov s delikventným vývinom a pod.  Počet odborných zariadení – zariadení výchovnej prevencie, ktorých poslaním je prevencia sociálno-patologických javov je úplne nevyhovujúci. Nie sú dostatočne vytvorené ani  personálne a materiálno-technické predpoklady na poskytovanie včasnej prevencie a pomoci deťom s diagnostikovanými poruchami správania. Školy nie sú uspôsobené odborne riešiť tieto problémy, poradenské inštitúcie sa venujú týmto deťom len okrajovo, a „integrácia“ detí s diagnózou Porucha správania nie je optimálnym riešením (viď poznatky Štátnej školskej inšpekcie).  V prípadoch detí, keď sa nesprávne postupuje v odbornej starostlivosti, resp. sa takto diagnostikovaným deťom neposkytne včasná a odborná pomoc sa problémy spravidla kumulujú a často vyúsťujú až do kriminálnej a antisociálnej činnosti. Deti sa dostávajú pod dohľad sociálnej kurately (avšak bez poskytnutia intenzívnej  odbornej – psychologickej a liečebno-pedagogickej pomoci) a mnohým z nich sa súdom nariadi ochranná alebo ústavná výchova  v  diagnostickom centre a následne v reedukačnom domove, najmä z dôvodu páchania trestnej činnosti. 
Podľa údajov ÚIPŠ v CVPP v školskom roku 2003/2004 (v samostatných, resp. v oddeleniach pri PPP) pracovalo spolu 211 zamestnancov (prepočet 153,70), z ktorých bolo 183 odborných zamestnancov (prepočet 136,85) a z nich 7 externistov (prepočet  3,5).  V CVPP v školskom roku 2003/2004 bolo evidovaných 22 862  klientov, z ktorých bolo 19 320  detí (84,5%) a   3 542 (15,5%) rodičov jednotlivo, spolu alebo iných osôb.  Najvyššie zastúpenie mali deti plniace si povinnú školskú dochádzku (14 332/74,2%), 3 709 bolo deti po ukončení povinnej školskej dochádzky (19,2%) a 1 279 deti (6,6%) pred začiatkom povinnej školskej dochádzky (PŠD). Spolu 41 deťom bola odporúčaná ústavná výchova (0,2%). Dôvody príchodu klientov do CVPP obsahuje tabuľka   č.1
Tabuľka č. 1 – Dôvody príchodu klientov do CVPP
	Počet	%	
Rodinné problémy	2 941	13,0	
Poruchy správania	6 026	26,7	
Experiment  s drogou	372	1,6	
Patologické hráčstvo	39	0,2	
Osobnostné a psychické problémy	2 906	12,9	
Asociálna a antisociálna činnosť	775	3,4	
záškoláctvo	432	1,9	
Iné (bližšie neuvedené)	9 104	40,3	
SPOLU	22 595	100,0	

CVPP v rámci prevencie drogových závislostí zrealizovali 9 939 aktivít, z ktorých 4 470 predstavovali (46,0%) skupinové činnosti s klientom a z nich 2 769 (61,9%) tvorili výcvikové skupiny a 1 701 (38,1%) bolo prednášok a besied. Pre pedagógov a koordinátorov bolo zrealizovaných 4 259 (42,9%) aktivít, z ktorých až (3 925) 92,2% tvorili metodické konzultácie a 334 (7,8%) kurzy, semináre a prednášky. Na rovesníkov bolo zameraných 527 aktivít a 683 ostatných odborných činnosti, z ktorých 315 bolo propagačných a informačných a 96 pobytových akcií. Na aktivitách v oblasti prevencie DZ sa zúčastnilo 131 143 účastníkov, z ktorých viac ako polovica (80 626/61,5%) absolvovala skupinové činnosti s klientom. Účastníci absolvovali prevažne prednášky a besedy (40 415) a 40 211 účastníkov pracovalo vo výcvikových skupinách. Vysoký počet účastníkov absolvoval  ostatné odborné činností (32 143/24,5%), z ktorých 92,9% (29 868) sa zúčastnilo informačných, propagačných  a inej osvetovej činnosti. Pobytových akcií sa zúčastnilo 2 275 účastníkov, čo predstavuje takmer 2,5 násobný nárast oproti predchádzajúcemu roku.
V rámci prevencie drogových závislostí zrealizovali PPP spolu 6 324 aktivít, z ktorých najvyšší podiel zaujímali služby pre pedagógov (3 570) , prevažne išlo o metodické konzultácie (3 209/89,9%) a 360 aktivít bolo charakteru kurzov, školení a prednášok (10,1%). Druhý najvyšší počet aktivít bol zameraný na skupinové činnosti s klientom (36,1%), z ktorých až 50,8% tvorili prednášky a besedy (1 159) a rozdiel (1 123) výcvikové skupiny (49,2% z počtu týchto aktivít). Na aktivitách v oblasti prevencie DZ sa zúčastnilo 62 702 účastníkov, z ktorých bolo 40 608 klientov v rámci skupinových činností, z nich sa 28 248 (69,6%) zúčastnilo prednášok a besied a 12 360 (30,4%) absolvovali výcvikové skupiny. V rámci služieb uprednostnili učitelia kurzy, prednášky a semináre (6 105/60,6%), metodických konzultácií sa zúčastnilo 3 962 učiteľov (39,4%). 

Úloha č.7. Zabezpečovať realizovanie prieskumov a epidemiologických štúdií (prieskumy  Rizikové a protektívne faktory konzumácie drog, Prieskum k preventívnemu projektu Cesta a pod.). Pokračovať vo vytváraní  drogového informačného systému v rezorte školstva (register subjektov v oblasti prevencie drogových závislostí, aktualizovanie databázy preventívnych programov v rezorte, výkazníctvo). Zamerať sa na širšiu medzinárodnú spoluprácu a komparáciu prieskumov, preventívnych postupov a vyhodnocovania ich efektivity v rámci krajín EÚ z zmysle projektu EDDRA. Zabezpečiť vydávanie časopisu PREVENCIA. 
ÚIPS v roku 2004 pokračoval v realizácií reprezentatívneho celoslovenského výskumu „Rizikové a ochranné faktory konzumácie drog u mladých ľudí v SR“. Výsledky výskumu boli komparované za roky 1995 až 2004. Z výsledkov výskumu vyplynulo, že najlepšie podmienky pre zdravý psychický a fyzický vývoj dieťaťa a mladého človeka má úplná rodina, s dostatočných ekonomickým zázemím a vybudovanými dobrými vzájomnými vzťahmi zabezpečujúcimi obojstrannú dôveru a pomoc deťom pri riešení osobných problémov. Rizikovým faktorom je nezáujem rodičov o potreby dieťaťa a prísny spôsob výchovy uplatňujúci aj telesné tresty. Rizikovou skupinou sú slabo prospievajúci žiaci a mladí ľudia spôsobujúci problémy spojené s porušovaním školského poriadku, pretože nie sú akceptovaní kolektívom spolužiakov, čo v konečnom dôsledku môže prinášať ďalšie problémy. Vyšší počet problémových žiakov sa kumuluje v SOU a bolo by vhodné venovať tomuto typu školy viac pozornosti so snahou analyzovať príčiny školských neúspechov týchto žiakov,  čím je možné dosiahnuť aj zlepšenie ich problémového správania v škole. Veľká väčšina mladých ľudí má svoju rovesnícku partiu, potrebné je venovať pozornosť najmä činnosti rovesníckych skupín zložených zo žiakov stredných škôl, pričom ako najrizikovejší sa javia opäť žiaci SOU, ktorí častejšie navštevujú bary a pohostinstvá, nudia sa, potulujú bezcieľne po okolí, fajčia a konzumujú alkohol, prípadne experimentujú s nelegálnymi drogami. Výsledky výskumu poukazujú na silný vplyv rovesníckej skupiny, ako aj na skutočnosť, že konzumácia najmä legálnych drog, aj  napriek platnej legislatíve,  je medzi mladými ľuďmi veľmi rozšírená. Ochranným faktorom je udržiavanie priateľských kontaktov s mladými ľuďmi, ktorí experimentovanie a konzumáciu drog odmietajú a svoj voľný čas trávia zmysluplnými aktivitami rozvíjajúcimi ich záujmy.  Mladí ľudia vo veku od 15 do 26 rokov poznajú preventívne programy v pomerne malej miere, ale tí, ktorí mali možnosť absolvovať niektorý z nich ,majú nielen viac informácií, ale zároveň sú presvedčení o účelnosti ich realizácie. Bolo by vhodné, aby sa do tejto činnosti zapojilo čo najviac žiakov základných a stredných škôl, aby títo mladí ľudia na základe vedomostí, ktoré v nich získajú,  sa snažili zmeniť k lepšiemu svoj životný štýl. Aj mladí ľudia, ktorí majú informácie o preventívnych programoch, hoci ich neabsolvovali, sú častejšie presvedčení o ich účelnosti ako respondenti, ktorým tieto informácie chýbajú. Mladí ľudia, ktorí fajčia a pijú alkohol, majú len málo informácií o preventívnych programoch, ktoré sú adresované práve tejto skupine mladých ľudí. Príčinou môže byť aj nezáujem respondentov dozvedieť sa niečo o škodlivosti svojich zlozvykov a nízka motivácia túto skutočnosť zmeniť. Porovnanie údajov za roky 1995 až 2004 uvádzajú nasledujúce tabuľky.

Fajčenie tabakových výrobkov 
Fajčenie 	1995	1996	1997	1998	1999	2000	2001	2002	2003	2004	
príležitostne	15,6	15,1	16,3	14,0	14,5	15,7	15,5	13,6	13,8	16,5	
denne	20,5	17,1	27,3	23,1	24,7	23,7	26,2	22,8	22,4	25,4	
nefajčí	63,9	67,8	56,4	62,9	60,8	60,6	58,4	63,6	63,8	58,1	

Porovnanie podľa krajov (rok 2004)
Fajčenie-kraj 	BA	TT	TN	NR	ZI	BB	PO	KI	
príležitostne	18,9	22,2	14,3	19,3	22,1	11,5	10,7	16,5	
denne	23,8	23,1	24,6	30,3	21,1	33,6	25,7	21,3	
nefajčí	57,3	54,7	61,1	50,4	56,8	54,9	63,6	62,2	

Konzumácia alkoholických nápojov
Alkohol	1995	1996	1997	1998	1999	2000 	2001	2002	2003	2004	
často	7,9	6,7	13,5	12,8	14,8	13,8	13,0	13,3	12,4	13,6	
príležitostne	62,3	58,9	53,6	59,9	59,7	62,4	63,9	66,3	62,3	66,9	
nepije	29,8	34,4	32,9	27,3	25,5	22,8	23,0	20,4	25,2	19,5	

Porovnanie podľa krajov (rok 2004)
Alkohol- kraj	BA	TT	TN	NR	ZI	BB	PO	KI	
často	14,7	13,0	13,5	12,0	22,1	15,5	10,0	10,3	
príležitostne	59,0	65,7	69,8	70,6	64,2	68,0	69,3	69,0	
nepije	26,3	21,3	16,7	17,5	13,7	16,4	20,7	20,6	

Experimentovanie s nelegálnymi drogami
Respondenti, ktorí majú skúsenosti s drogami	
	1995	1996	1997	1998	1999	2000	2001	2002	2003	2004	
%	18,0	15,4	17,5	15,5	19,6	17,8	17,3	20,7	16,1	20,2	

Drogy-kraje	BA	TT	TN	NR	ZI	BB	PO	KI	
Rok 1997	29,7	18,3	18,5	8,1	17,9	16,8	17,8	13,5	
Rok 2004	27,0	13,0	25,6	22,0	21,1	23,0	19,4	11,1	

Na úseku tvorby informačného systému v oblasti prevencie drogových závislostí v rezorte školstva ÚIPŠ v roku 2004 aktualizoval register organizácií pracujúcich v oblasti prevencie DZ. Realizovaná bola tvorba údajov za činnosť PPP a CVPP (upravený výkaz a nahrávací modul, vytvorená celoslovenská databáza), zber a spracovanie údajov o preventívnom programe Cesta k emocionálnej zrelosti, z ktorého bolo vypracované kvantitatívne vyhodnotenie a porovnanie údajov s predchádzajúcimi ročníkmi. V školskom roku 2003/2004 bol program aplikovaný na 616 školách, v 2 265 triedach a absolvovalo ho 36 558 žiakov. Počas päťročného obdobia bol preventívny program realizovaný v 12 208 triedach a absolvovalo ho spolu 212 645 žiakov. Že je program pre žiakov zaujímavý, potvrdili aj výsledky realizovaného názorového prieskumu u učiteľa a žiaka, ktorý bol realizovaný na všetkých školách, ktoré program v školskom roku 2003/2004 aplikovali. Súčasťou informačného zabezpečenia bola tvorba údajov za projekty predložené školskými subjektami na PF v roku 2004, za preventívne programy a aktivity realizované PPP a CVPP v roku 2003, analýzy výskytu záškoláctva a problémového správania žiakov základných a stredných škôl a analytický rozbor za školy zapojené do národnej siete škôl podporujúcich zdravie, z ktorého bol vypracovaný separát v slovenskom a anglickom jazyku. Výstupom z uvedených úloh bola aktualizovaná sieť škôl zapojených do Národnej siete škôl podporujúcich zdravie a spracované CD-R, ako aj vytvorená sieť škôl realizujúcich preventívny program Cesta a vydané CD-R.

Prostredníctvom projektov ÚIPŠ v roku 2004 riešil upgrade software na evidenciu údajov v PPP/CVPP, realizovalo sa zaškolenie pracovníkov poradní a centier na novú verziu tohto programu. ÚIPŠ v roku 2004 vydal 4 čísla časopisu Prevencia, zameraného na prevenciu sociálno – patologických javov v rezorte školstva, spracoval vyhodnotenie projektov predložených na Protidrogový fond v roku 2004 v oblasti prevencie DZ za školské subjekty a zabezpečil v rámci schválených projektov PF dodávku výpočtovej techniky.
Z riešených úloh boli na ÚIPŠ spracované analytické výstupy:
-	Vyhodnotenie programu Cesta k emocionálnej zrelosti  v školskom roku 2003/2004
-	Vyhodnotenie prieskumov učiteľ a žiak (skúsenosti z realizácie a absolvovania preventívneho programu Cesta)
-	Separát Činnosť PPP v školskom roku 2002/2003
-	Separát Činnosť CVPP v školskom roku 2002/2003
-	Vyhodnotenie projektov predložených na Protidrogový fond za školské subjekty na rok 2003, z analytického výstupu bola vyhotovená listovka
-	Analytický výstup za školy zapojené do Národnej siete škôl podporujúcich zdravie, spracovaná a vydaná anglická mutácia 
-	Záverečná správa z výskumu „Rizikové a ochranné faktory konzumácie drog u mladých ľudí v SR“
-	Spracované a vydané CD-R: 
•	sieť škôl zapojených do Národnej siete škôl podporujúcich zdravie
•	sieť škôl zapojených do programu Cesta.

ÚIPŠ v roku 2004 vydal nasledovné publikácie pre zabezpečenie informovanosti v oblasti: 
-	Metodická príručka pre zamestnancov PPP a CVPP k software na evidenciu údajov
-	Časopis PREVENCIA - 4 čísla 
-	Školy zapojené do Národnej siete škôl podporujúcich zdravie
-	Mládež, drogy a tolerancia
-	Záškoláctvo a problémové správanie žiakov základných a stredných škôl
-	Vyhodnotenie programu Cesta k emocionálnej zrelosti
-	Listovky -preventívne programy, projekty predložené na PF, uplatňovanie práv dieťaťa

VÚDPaP dlhodobo sleduje incidenciu porúch správania v populácii detí a mládeže Slovenska. Aktuálny percentuálny výskyt  problémových žiakov ZŠ sa pohybuje od  3 – 14% a tvoria tak približne 10% detí sledovanej populácie. V správaní problémových žiakov dominujú problémy impulzivity, inklinovanie k problémovej skupine, emočná labilita a negativizmus. VÚDPaP dlhodobo rieši aj grantovú úlohu „Psychologická prevencia a psychologická  intervencia ako fázy integrovanej starostlivosti o deti a mládež s poruchami správania“.
 Intervenčnú fázu integrovanej starostlivosti CVPP o deti a mládež s poruchami správania spracovali z pohľadu možností psychologickej činnosti v škole. Ďalej spracovávali výskumné údaje z overovania dotazníka o správaní dieťaťa a žiaka (Eyberg,1978) a z položkovej analýzy Dotazníka pre dieťa v materskej škole. Overovali nové diagnostické metodiky na depistáž a kvantitatívno-kvalitatívnu analýzu porúch správania DOPROS (Tesař, 2002 a  dotazník PAI).

Úloha č. 8. Zamerať sa na medzinárodnú spoluprácu v rámci krajín EÚ v zmysle požiadaviek Európskeho monitorovacieho strediska pre drogy a drogovú závislosť – EMCDDA v oblasti redukcie požiadavky po droge (realizácie preventívnych školských programov, prieskumov, starostlivosti o rizikové skupiny detí,  vyhodnocovania efektivity programov a pod.).
Prezentácia stratégie prevencie, realizácie výskumov a prieskumov, resp. rozborov a analýz bola zabezpečená nielen prostredníctvom vydávaných publikácií, ale mnohé dokumenty a výsledky sú k dispozícii na internetových stránkach MŠ SR a  PRO, najmä UIPŠ (www.uips.sk). Mnohé zistenia boli prezentované aj na konferenciách a seminároch doma i v zahraničí, publikované v odborných časopisoch (napr. Prevencia, Mládež a spoločnosť, Vychovávateľ). Mnohí odborníci rezortu pracovali v expertných skupinách  a v odborných komisiách, čím tiež  zabezpečovali prenos informácií a spoluprácu s ostatnými relevantnými inštitúciami a odbornými pracoviskami, aj s EMCDDA. Na celoslovenskej konferencii pre CVPP, PPP a KŠÚ boli poskytnuté všetky relevantné informácie o projekte EDDRA.

Ministerstvo kultúry Slovenskej republiky
	
       	Plnenie úloh spojených s NPBD ministerstvo zabezpečovalo na základe „Návrhu úloh na r. 2004 v rezorte kultúry“ prostredníctvom priamo riadených organizácií i širšej siete kultúrnych inštitúcií prislúchajúcich do zriaďovateľskej pôsobnosti vyšších územných celkov.
1.	V zmysle hlavného predmetu činnosti všetky organizácie patriace rezortu zabezpečovali nešpecifickú prevenciu, ktorá bola zameraná na všetky možnosti rozvoja človeka, naplnenie jeho duchovných, kultúrnych, výchovno-vzdelávacích potrieb a utváranie kultúrneho spôsobu života. Prostredníctvom svojej umeleckej produkcie – divadelné, tanečné predstavenia, koncerty, výstavy, súťaže a pod. vytvárali priaznivé podmienky na ovplyvňovanie kvality a rozsahu voľnočasových kultúrnych aktivít s osobitným zreteľom na vekovú kategóriu detí a mládeže, s cieľom znižovať všeobecne narastajúcu tendenciu drogových závislostí.
2.	Ďalšie špecializované inštitúcie (celá sieť knižníc, múzeí, galérií a osvetových zariadení, ÚĽUV,...) rozptýlené po celom Slovensku v roku 2004 pravidelne organizovali na základe svojich plánov činností aktivity zamerané na rozvíjanie estetického cítenia a tvorivých schopností detí a mládeže. Pripravovali pre svojich návštevníkov najmä odborné, výchovno-vzdelávacie, kultúrne podujatia a programy najrôznejšieho zamerania. Medzi nimi aj také, kde si návštevníci a frekventanti mohli overiť tvorivé schopnosti a svoju zručnosť a to aj formou priameho styku so zbierkovými predmetmi, novými informačnými technológiami a osvojiť si princípy ručnej remeselnej práce.
3.	Ministerstvo v r. 2004 podporovalo formou „Nového grantového systému“ na základe predložených projektov neštátne subjekty pôsobiace v oblasti umenia a kultúry, prioritne subjekty, ktoré sa venujú práci s deťmi a mládežou v oblasti záujmovej vzdelávacej činnosti a amatérskej umeleckej tvorby.
4.	Špecifické úlohy vyplývajúce z NPBD v rezorte plnilo špecializované pracovisko Národného osvetového centra (ďalej len „NOC“) – oddelenie sociálnej prevencie (ďalej len „OSP“), jediné pracovisko v rezorte zamerané na prevenciu závislostí. Jeho dominujúcim zameraním je participácia sféry voľnočasových aktivít a kultúrno-osvetovej práce na znižovaní dopytu po drogách, ktorá bola realizovaná širokým komplexom aktivít primárnej univerzálnej prevencie. Pri profilácii všetkých aktivít a projektov primárnej prevencie boli akceptované najnovšie európske trendy v prevencii, pričom vychádzali z vymedzenia efektívnych aktivít, projektov a programov špecifickej a nešpecifickej prevencie, prevencie látkových a nelátkových závislostí zo zameraním na legálne a nelegálne drogy.
Realizované boli všetky plánované aktivity na r. 2004, ako aj aktivity nad rámec plánovaných, na základe schválených projektov v spolupráci s partnermi. Personálne plnenie úloh bolo zabezpečované dvomi zamestnankyňami (pedagogička a poradenská psychologička), intenzívne však bola využívaná spolupráca s externými spolupracovníkmi – expertami na riešenie problematiky závislostí. Z hľadiska finančného zabezpečenia boli všetky projekty realizované na základe viac zdrojového financovania : jednak z rozpočtu NOC v rámci kontraktu MK SR a NOC, z prostriedkov Protidrogového fondu na základe schválených projektov, rozpočtu MZV SR na základe schváleného projektu so ZU SR v Londýne a na základe schváleného projektu v grantovom systéme MK SR v spolupráci s OZ Športom proti drogám.
OSP NOC realizovalo najmä projekty dlhodobé a cyklické s niekoľkoročnou periodicitou (so zameraním na zlepšenie sociálnych a komunikačných zručností a tréning zručností praktických realizátorov prevencie vo voľnočasových aktivitách a kultúrno-osvetovej práci, projekty edukatívneho zamerania a osvetovej činnosti pre metodikov regionálnych osvetových stredísk zamerané na všetky oblasti drogovej problematiky – prevencia, liečba, resocializácia,  represia a harm redukcion s akcentom na primárnu prevenciu, projekty zamerané na deti a mládež, ako aj priebežne realizované aktivity publikačnej, poradenskej, edičnej a lektorskej činnosti. Realizoval sa aj jeden nový projekt, pôvodom z Českej republiky, implementovaný na podmienky Slovenska. 

Prehľad realizovaných preventívnych aktivít interaktívneho, dlhodobého charakteru :
•	12 časť cyklického školenia pre metodických a riadiacich zamestnancov ROS – Interpersonálna komunikácia – Zdravý životný štýl. Podujatie bolo zamerané na permanentné zlepšovanie sociálnych a komunikačných zručností realizátorov preventívnych projektov v kultúrno-osvetovej práci. Školenie bolo realizované formou sociálno-psychologického výcviku. Lektormi boli akreditovaní odborníci na preventívne projekty a programy v ČS z ETERIE, Praha, ČR.
•	Školenie pre metodikov ROS – Jednota prevencie a represie v boji proti drogám. Sprievodné edukačné podujatie k vyhodnoteniu 10. ročníka projektu „Prečo som na svete rád/rada“.Lektori: Mestská polícia Bratislava, Národná protidrogová jednotka.
•	Projekt „Prečo som na svete rád/rada“ – 10. ročník celoštátnej výtvarnej súťaže a putovnej výstavy s protidrogovým zameraním. NOC a OZ ŠPD v spolupráci s Kanceláriou NR SR pod záštitou predsedu parlamentu a ministra kultúry realizovalo jubilejný ročník projektu. Okrem rekordného počtu zúčastnených slovenských autorov a vyhlásenia slovenských finalistov boli udelené ocenenia nórskym a uzbeckým autorom. 
•	Vydanie 4. mimoriadnej monotematickej prílohy k drogovej problematike „Kultúra a prevencia závislostí“. Projekt bol spolufinancovaný Protidrogovým fondom. V náklade 2.500 ks NOC vydalo špecializované monotematické periodikum, v ktorom dvanásť slovenských a českých odborníkov publikuje svoje autorské príspevky pre oblasť prevencie závislostí a kultúrno-osvetovú prácu.
•	Vydanie 12. časti série metodických materiálov „Drogy – spoločenský problém“ pod názvom „K prevencii závislostí v kultúrno-osvetovej práci“. Na základe predloženého projektu na Protidrogový fond bolo zrealizované vydanie 600 ks metodických materiálov pre kultúrno-osvetových zamestnancov. Publikácia prináša niektoré menej známe poznatky k problematike závislostí, ako aj metodické pokyny k realizácii efektívnej prevencie.
•	Prezentácia projektu „Prečo som na svete rád/rada“ v Londýne. MZ SZ v spolupráci s NOC a OZ Športom proti drogám zrealizovalo výstavu spojenú s odborným seminárom na pôde ZU SR v Londýne. Podujatia sa zúčastnil aj podpredseda vlády zodpovedný za boj proti drogám.
V spolupráci s OZ Športom proti drogám boli na základe projektu z grantového systému MK SR ďalej zrealizované
•	Projekt „Prečo som na svete rád/rada“ – zahraničná spolupráca. Išlo o výrobu nástenného plnofarebného kalendára na r. 2005 ilustrovaného víťaznými prácami 10. ročníka projektu v náklade 1000 ks v anglicko-slovenskej verzii. Súčasťou bolo i vydanie anglického prierezového bulletinu k projektu a potlač tričiek za účelom propagácie kľúčového projektu MK SR v prevencii v zahraničí.
Prehľad realizovaných preventívnych aktivít interaktívneho charakteru – nový projekt implementovaný z ČR
•	Projekt „Deti a drogy“ – vydanie rozprávkovej knihy príbehov k špecifickej prevencii závislostí detí predškolského a mladšieho školského veku od českej expertky D. Novákovej : „Bábika Jablonka a chlapec Viktor“. Autorom predhovoru k prvému slovenskému vydaniu je prof. M. Zelina. NOC participovalo na vydaní a cielenej bezplatnej distribúcii v SR. 
Iné priebežne realizované aktivity preventívneho charakteru  
•	Vydanie 8 autorských príspevkov do periodík k drogovej problematike, najmä prevencii (Národná osveta, Vychovávateľ, Učiteľské noviny a iné). Účasť na ďalšom cykle vzdelávania v sociálnej prevencii, poradensko-konzultačná činnosť, lektorská činnosť. 
•	Realizácia celoštátneho prieskumu „Projekty a programy prevencie závislostí a regionálnych osvetových strediskách“. Celoročné zastúpenie MK SR v komisii na posudzovanie projektov na Protidrogovom fonde – komisia Prevencia 2.

Prehľad plnenia úloh vyplývajúcich z NPBD vo vybraných organizáciách v zriaďovateľskej pôsobnosti MK SR v roku 2004 :
Divadelný ústav ako výskumné, dokumentačné, informačné, propagačné, študijné a konzultačné stredisko divadelnej kultúry vytvára priaznivé podmienky na voľnočasové kultúrne aktivity, napr. poskytovaním služieb verejnosti – sprístupňovaním knižničného a audiovizuálneho fondu DÚ a videotéky DÚ. V spolupráci s ďalšími kultúrnymi inštitúciami, občianskymi združeniami, zabezpečil propagáciu zdravého životného štýlu prostredníctvom voľnočasových aktivít, ktoré sa uskutočňujú v Štúdiu 12. Štúdio 12 ako súčasť Divadelného ústavu aktívne a priamo prispieva svojimi aktivitami (semináre, workshopy, divadelné projekty) k propagácii zdravého životného štýlu. V spolupráci s Hudobným centrom sa v Štúdiu 12 uskutočnil cyklus večerov mladej hudby.
Slovenské národné divadlo  nevyvíja osobitnú protidrogovú osvetu, ale považuje ju za veľmi osožnú, preto dbá, aby jeho umelecká produkcia zachovávala k drogám jednoznačne odmietavý postoj. Súčasne vyvíja úsilie, aby divadelné predstavenia boli alternatívou na využitie voľného času čo najširšieho spektra obyvateľstva.
Nová scéna. Tak ako v predošlých  rokoch aj v r. 2004  sa divadlo zameriavalo na vytvorenie priaznivých podmienok pre deti, mládež a ostatných občanov pri využívaní voľného času, ktorý môžu stráviť v divadle. Dramaturgia divadla realizuje projekty, ktoré oslovujú ľudí vážnou i zábavnou formou. Organizovali sa verejné generálky, ktorých sa zúčastňovala hlavne stredoškolská a vysokoškolská mládež. Umelecké zážitky, ktoré si odniesli návštevníci divadelných predstavení, mali pozitívny vplyv na život.
Štátna opera Banská Bystrica. V roku 2004 vznikol v ŠOBB mimoriadne zaujímavý projekt ocenený verejnosťou, tak i odbornou kritikou, týkajúci sa prevencie drogových a iných závislostí. Ide o autorskú inscenáciu Dany Dinkovej „Biele peklo“ určenú hlavne mládeži a ohrozeným vekovým skupinám. Projekt vznikol na námet dnes už bestseleru českého spisovateľa Radka Johna „Memento“. Výber hudby je prispôsobený vkusu mladého publika v podobe Mozartovho Requiem v rockovej podobe, inštrumentovanej Danom Landom a Stefanom Wurzom. V inscenácii účinkuje i živá rocková kapela, hrajúca hity z obdobia hipies. O mimoriadnej úspešnosti Bieleho pekla medzi mládežou svedčí aj uskutočnená anketa, ktorá ukázala, že vo vekovej skupine do 25 rokov ide o najobľúbenejšie dielo. Je to jedna z účinných foriem príspevku k zdravému duševnému vývoju mládeže prostredníctvom slova, hudby a tanca. Dnes je už viac ako isté, že tzv. ľahké drogy ako marihuana, ale aj ťažká drogová závislosť a problémy sexuálnej diskriminácie, sa bytostne dotýkajú i našej spoločnosti, predovšetkým stredoškolskej mládeže. S tým samozrejme súvisia i pohlavné choroby, AIDS a mnohé ďalšie. Z toho dôvodu sa uskutočňujú mnohé opatrenia preventívneho charakteru. Štátna opera má záujem prispieť svojim dielom k eliminovaniu tohoto spoločenského problému. Využívaním umeleckých prostriedkov sa nachádzajú cesty k mladému človeku. Rozprávať rečou mladých a pritom vykresliť priebeh drogovej závislosti v jej reálnej podobe je účinná forma prevencie. ŠO bude mať uvedenú inscenáciu v repertoári najbližšie dva-tri roky. Hľadať rôzne náhradné formy boja proti drogám je i v záujme divadla.
Štátne divadlo Košice ako jediné trojsúborové divadlo v regióne východného Slovenska sa aktívne podieľa na realizácii NPBD predovšetkým realizáciou divadelných predstavení, určených pre všetky vekové skupiny. Na príprave a realizácii jednotlivých predstavení sa zúčastňujú všetky umelecké zložky divadla. Výber a úprava jednotlivých titulov má dramaturgicky veľmi prijateľné a pochopiteľné formy s dôrazom na výchovu, estetické cítenie a poukázanie na negatívne vplyvy spoločnosti. Predstavenia sú realizované v termínoch podľa požiadaviek klientov na javisku Historickej budovy ŠD Košice, Malej scény ŠD Košice a taktiež mimo domovskej scény. ŠD spolupracuje a vychádza v ústrety Krajskému školskému úradu, domovom mládeže, detským domovom, domovom pre telesne postihnutých a pod. ŠD otvorilo spoluprácu s inými organizáciami ako napr. Divadlo Maškrta Košice z dôvodu rozšírenia aktivít so zameraním na predškolskú a školskú mládež. V budúcnosti  budú  predstavenia s výchovno-estetickým zameraním určené hlavne pre mladšie vekové kategórie so zameraním na poukázanie negatívneho vplyvu drogovej a inej závislosti naďalej súčasťou repertoáru.    
Slovenská filharmónia vykonávala činnosť v rámci aktivít nešpecifickej prevencie. V uplynulých koncertných sezónach to boli tri hlavné produkty zamerané na mládež, na ovplyvňovanie jej názorov a zmysluplné využívanie voľného času. Uskutočnil sa cyklus „Rodinných koncertov“ pre najmenších poslucháčov v sprievode rodičov. Cyklus „Junior“ zameraný na staršiu mládež, v rámci ktorého sa prezentovali študenti bratislavského konzervatória účinkujúci v Symfonickom orchestri Konzervatória v Bratislave. Veľkej obľube sa aj naďalej tešili „verejné generálky pre školy“.
Štátny komorný orchester Žilina venuje veľkú pozornosť výchove mladého publika počnúc deťmi predškolského veku až po študentov VŠ.  V r. 2004 zrealizoval „Cyklus M“ – cyklus mladých umelcov pre mladých poslucháčov poostávajúci z 9 koncertov, „Nedeľné matiné pre deti a rodičov“ – 5 koncertov pre deti od 4 do 12 rokov a celý rad podujatí so snahou čo najviac ovplyvňovať kvalitu a rozsah voľnočasových aktivít so zameraním na deti a mládež. Na tvorbe koncertných aktivít sa podieľali okrem ŠKO a jeho komorných zložiek a sólistov aj poslucháči Konzervatória v Žiline, vysokých hudobných škôl v SR, Big Band žilinského konzervatória, moderátori a dirigenti. Vedenie ŠKO chce zintenzívniť spoluprácu s protidrogovým centrom LÚČ v Žiline a vedením jednotlivých škôl.
Umelecký súbor Lúčnica uskutoční ročne 60-80 vystúpení pre široké spektrum divákov a poslucháčov. Protagonistami programov sú mladí umelci vo veku od 16 – 30 rokov, ktorých je v Lúčnici 120. Svojimi profesionálnymi výkonmi  náročnými na umeleckú úroveň i fyzickú kondíciu je Lúčnica inšpiračným zdrojom pre mnohé detské a mládežnícke súbory na Slovensku nielen v oblasti tvorby a interpretácie, ale aj v oblasti trávenia voľného času a zdravého spôsobu života. 
BIBIANA je špecificky orientovaná inštitúcia, ktorá sa zaoberá podporou rozvoja  rôznych druhov profesionálneho umenia určeného deťom a mládeži. Všetky jej činnosti patria do kategórie prevencie drogových závislostí, prevencie kriminality a iných protispoločenských činností. Ponúka deťom alternatívne využívanie voľného času. Tieto aktivity v rovine nešpecifickej prevencie oslovujú návštevníkov, ponúkajú im oddych, relaxáciu  majú významný výchovný a vzdelávací aspekt. Celá činnosť BIBIANY sa zameriava na projekty rozvíjajúce estetický a intelektuálny rozvoj detí a mládeže (organizovanie umeleckých výstav, interaktívnych expozícií, doplnkových vzdelávacích a zábavných programov ako aj tvorivých dielní, pôvodných a hosťujúcich predstavení). Projekty v BIBIANE sú koncipované tak, aby sa deti dokázali orientovať a venovať hodnotným záujmom. Možno ich zaradiť medzi preventívne aktivity, ktoré majú za cieľ znižovať všeobecne narastajúcu tendenciu drogových závislostí a kriminality mládeže. K podujatiam patrili veľké interkatívne výstavy ako „Farebná krajina, Labyrint snov, Nebo a zem, Zelený svet, Verneovky Karla Zemana, Umenie je hra, Večerníček alebo Poďte do rozprávky, Odklínanie hudby, ktorej súčasťou sú aj tvorivé dielne spojené s animáciou Putovanie za hudbou“. Výstava  „Paralympijská výtvarná fantázia“ detí špeciálnych škôl predstavila výtvarné návrhy na oficiálneho maskota slovenského tímu na tohtoročných paralympijských hrách v Aténach. K tradičným podujatiam, ktoré v BIBIANE realizujú dlhé roky a sú na ne veľmi priaznivé odozvy, sú prezentácie tvorivosti mládeže z reedukačných domovov a diagnostických centier, teda detí a hlavne mladistvých s poruchami správania, ale najmä negatívnymi skúsenosťami s drogami a priamo drogovo závislými. Tieto akcie sa konajú spravidla pred koncom školského roka. Prezentujú  tu nielen svoje výtvarné a literárne pokusy, ale aj inú záujmovú činnosť, ktorá je istým spôsobom účinnou arteterapiou a muzikoterapiou. Najdôležitejším faktorom týchto podujatí je ich sprístupnenie širokej verejnosti prostredníctvom médií. V roku 2004 bolo podujatie pripravené v spolupráci s Diagnostickým centrom mládeže v Z8horskej Bystrici.  BIBIANA uviedla tvorivé dielne „Hry s mimikou“ ako súčasť medzinárodného projektu, ktorý vznikol v spolupráci s Domom detskej literatúry vo Viedni a Kultúrnym centrom ARANYTÍZ v Budapešti. BIBIANA pripravila 14výstav. Na Slovensku a v Čechách reinštalovali 11 výstav. Celkovo sa prezentovalo v BIBIANE 15 titulov z toho 10 nových programov. Odohrali spolu 235 predstavení. Do tohto počtu sú zahrnuté aj tvorivé dielne vo výstavách a predstaveniach na 4. prehliadke bábkových a alternatívnych divadiel s medzinárodnou účasťou „Hráme pre Vás“. 
Literárne informačné centrum. Oblasť literatúry využíva v rámci boja proti drogám také formy, ktoré napomáhajú pri získaní  záujmu k literatúre u detí a mládeže. Literárne podujatia a kniha ako prostriedok patria k osvedčeným formám využívania  voľného času a poskytujú priestor pre jeho zmysluplné napĺňanie. Literárne informačné centrum je vydavateľom mesačníka „Slniečko“, jedného z najstarších a najobľúbenejších časopisov pre žiakov I. stupňa. Uskutočnilo sa viacero seminárov so študentmi predmaturitných ročníkov spojených s prezentáciou konkrétnych literárnych diel. S vydavateľstvom  BUVIK sa  uskutočňuje dlhodobo koncipované súťažno-propagačné vedomostné podujatie „Čítanie s Osmijankom“ pre žiakov základných škôl.
Slovenská národná galéria každoročne v rámci bohatej výstavnej, expozičnej i programovej činnosti organizuje pravidelné prednášky, školenia, kultúrno-výchovné programy, koncertné cykly, filmové projekcie, vystúpenia hudobných a divadelných súborov, besedy na výstavách s cieľom prispievať k postupnej kryštalizácii hodnotovej orientácie najmä mladých ľudí a k hľadaniu si vlastného miesta v živote a spoločnosti z hľadiska morálneho a profesionálneho smerovania.
Osobitné postavenie v oblasti prevencie boja proti drogám majú knižnice.  Poslaním Slovenskej národnej knižnice je ochrana literárneho dedičstva a jeho sprístupňovanie verejnosti. Pre splnenie tejto úlohy Slovenská národná knižnica získava všetku literatúru vydanú na Slovensku, teda aj literatúru o drogovej problematike. Táto literatúra je spracovaná v elektronickom katalógu SNK a sprístupňuje sa používateľom prostredníctvom absenčných a prezenčných výpožičiek. Časť kníh s drogovou tematikou sa nachádza i v univerzálnej študovni, kde sú prístupné k okamžitému preštudovaniu. V roku 2004 bolo zapožičaných 584 titulov literatúry s drogovou tematikou  a vypracovaných 12 rešerší : „Sociálni pracovníci v prevencii drog, Drogová závislosť mládeže, Drogy a drogová závislosť mládeže, Prevencia proti sociálno-patologickým javom, Pohľad detí mladšieho školského veku na alkohol a drogy, Starostlivosť o užívateľov nelegálnych drog, Závislosť ako sociologický problém, Voľný čas a drogy“ a pod.  Štátna vedecká knižnica v Prešove  realizovala prednášku spojenú s besedou pod názvom „Zvyknúť si na život bez tabaku“, zaevidovala do knižničného fondu 15 knižničných jednotiek týkajúcich sa závislostí. Štátna vedecká knižnica v Košiciach je univerzálna vedecká knižnica prístupná širokej verejnosti. Knižnično-informačné služby poskytuje všetkým  občanom od 15 rokov. Svojimi výchovno-vzdelávacími a voľnočasovými aktivitami knižnica napomáha šíreniu a osvojovaniu si poznatkov z rôznych oblastí života, ponúka zmysluplné využívanie voľného času a prispieva tým aj k formovaniu zdravého životného štýlu. Vo fonde knižnice sa nachádza mnoho informácií s tematikou drog. V regionálnej databáze sa nachádza 80 bibliografických záznamov s drogovou problematikou. Odborné časopisy Alegro, Zdravie, Zdraví, Alkoholizmus a drogové závislosti prispievajú k lepšej informovanosti o pálčivých problémoch spoločnosti. Na základe požiadaviek používateľov sa spracúvajú rešerše s tematikou drog a drogovej závislosti na základe informácií z elektronických databáz. Štátna vedecká knižnica v Banskej Bystrici v rámci svojich oddelení a špecializovaného organizačného útvaru – Literárneho a hudobného múzea, podporovala uskutočňovanie takých kultúrnych podujatí, ktoré boli zamerané na propagovanie zdravého života bez drog. Knižnica zintenzívnila metodickú a výchovno-vzdelávaciu činnosť zacielenú na prevenciu drogovej závislosti. Využívala konkrétne aktivity pre deti, mládež, ohrozené skupiny obyvateľstva a realizovala špeciálne programy, besedy, výstavnú a publikačnú činnosť, videozáznamy s tematikou boja proti drogám.

Ministerstvo dopravy, pôšt a telekomunikácií Slovenskej republiky 

	Úlohy boja proti drogám v rámci ministerstva plní Železničná polícia.
Oblasť prevencie
	Železničná polícia vychádzajúc z problému drogových závislostí orientovala činnosť na úseku boja proti drogám najmä na prevenciu drogovej trestnej činnosti. Za účelom zvyšovania odbornej úrovne činnosti príslušníkov ŽP na úseku prevencie  boli vykonané na útvaroch ŽP preškolenia interného predpisu R GR ŽP č. 63/2004 vydaného na zabezpečenie úloh vyplývajúcich z NPBD.
	Príslušníci ŽP boli informovaní o aktuálnej situácii na drogovej scéne v obvode železničných dráh, formách páchania drogovej trestnej činnosti, ale aj nových metódach jej odhaľovania.
	V oblasti výchovy a prevencie bola činnosť príslušníkov ŽP orientovaná na vykonávanie prednášok na školách. V roku 2004 ich bolo vykonaných spolu 33 pre žiakov 5.-9. ročníkov základných škôl v Prievidzi, Hriňovej, Jazernici a Poprade a študentov stredných odborných učilíšť železničných vo Vrútkach, Košiciach, Čiernej nad Tisou, Gymnáziu Ľ. Štúra vo Zvolene a strednom odbornom učilišti chemickom, stavebnom a strojárskom v Humennom. Obsah prednášok bol zameraný na dôsledky a škodlivosť užívania alkoholu, tabaku a drog, ako aj delikventnú mládež a kriminalitu mládeže so zameraním na drogovú trestnú činnosť. Tomuto spôsobu preventívneho pôsobenia je venovaná značná pozornosť,  nakoľko kontakt s mládežou je najvhodnejší spôsob ako sa môžu k danej problematike vyjadriť oni sami.

Oblasť znižovania ponuky drog a uplatňovania práva v boji proti drogám
	V zmysle úloh vyplývajúcich z NPBD boli v roku 2004 v obvode železničných dráh monitorované predpokladané miesta sústreďovania sa drogovo závislých osôb.
	V období od 1.1.2004 do 31.12.2004 bolo príslušníkmi ŽP vykonaných 32 policajných akcií zameraných na kontrolu miest sústreďovania sa podozrivých osôb za účelom distribúcie, obchodu, ale najmä zneužívania omamných a psychotropných látok drogovo závislými osobami. Policajné akcie sa vykonávali predovšetkým v čase organizovania rôznych spoločenských, kultúrnych a športových podujatí (jarmočné trhy festivaly a vystúpenia hudobných skupín, futbalové zápasy). Naďalej je však venovaná aj zvýšená pozornosť obdobiu školských prázdnin, nástupu a návratu vojakov zo základnej vojenskej služby. Počas policajných akcií bolo skontrolovaných spolu 124 objektov v obvode železničných dráh, z toho 36 reštauračných zariadení, 65 úsekov tratí, 54 vlakov osobnej prepravy, 35 odstavených vlakových súprav a 105 osôb. Na akciách sa zúčastnilo spolu 94 policajtov ŽP a 43 príslušníkov colných úradov.
V roku 2004 bolo príslušníkmi ŽP zistených 12 prípadov drogovej trestnej činnosti, čo je v porovnaní s rokom 2003 menej o 3 prípady. Na útvare ŽP bolo spolu predvedených 17 podozrivých drogovo závislých osôb za účelom zistenia ich totožnosti. Veková skladba u týchto osôb v dvoch prípadoch bola 14 rokov, t.j. maloletí. V troch prípadoch boli osoby vo veku 15 a 17 rokov – mladiství a v ostatných prípadoch boli podozrivé osoby s priemerným vekom 20 až 24 rokov. Z uvedenej skutočnosti vyplýva, že veková hranica drogovo závislých osôb zistených v obvode železničných dráh je nízka. Počas bezpečnostných prehliadok boli u nich nájdené rôzne druhy drog, najmä  marihuana, pervitín a heroín.

Oblasť masmediálnej politiky  
	V roku 2004 bolo cieľom masmediálnych aktivít ŽP informovať obyvateľstvo o situácii na drogovej scéne v obvode železničných dráh. Prostredníctvom printových  a elektronických médií, najmä na republikovej, ale aj regionálnej a rezortnej úrovni, boli poskytované informácie o nebezpečenstvách drogových závislostí a o možnostiach aktívnej ochrany pred nimi tak z úrovne Generálneho riaditeľstva ŽP (ďalej len „GR ŽP), oblastných  správ ŽP, ako aj jednotlivých odborov ŽP a oddelení ŽP. 
	Verejnosť bola o aktivitách ŽP v boji proti drogám informovaná prostredníctvom pravidelného servisu poskytovaného tlačovým agentúram SITA, TASR Slovakia, ale aj rozhlasovým staniciam Rádio Twist, Slovenský rozhlas, Rádio Regina Bratislava a Rádio Frontinus Žilina. Služobní funkcionári oblastných správ ŽP, ale aj odborov ŽP a oddelení ŽP poskytovali informácie regionálnym médiám.
Obsahom informácií boli konkrétne prípady zadržania drogovo závislých osôb vo vlakoch osobnej prepravy a v železničných staniciach, ako aj výsledky policajných akcií zameraných na boj proti drogám v obvode železničných dráh.

Oblasť medzinárodnej spolupráce
	Výmena skúseností a informácií z uplatňovania aktivít železničných polícií v boji proti drogám pravidelne prebiehala na rokovaniach medzinárodnej organizácie COLPORFER, ktorých sa zúčastňuje ŽP ako jeden z jej členov. V roku 2004 sa uskutočnili dve zasadnutia, a to v mesiaci marec v Paríži za účasti generálneho riaditeľa ŽP a v mesiaci október v Marseille, kde ŽP zastupoval I. námestník generálneho riaditeľa ŽP.
	ŽP podporuje a realizuje všetky aktivity v oblasti boja proti drogám, ktoré dokázateľne a konkrétne prispejú k jej plneniu v nasledujúcich rokoch, uvedomujúc si zodpovednosť za plnenie úloh v uvedenej oblasti v euroregióne.
	Aj napriek tomu, že útvary ŽP skvalitnením plnenia úloh v hodnotenom období dosiahli uspokojivé výsledky na úseku boja proti drogovej trestnej činnosti, je potrebné úlohy ŽP zamerať najmä na zvyšovanie bezpečnosti cestujúcich v železničných staniciach a vo vlakoch medzinárodnej a vnútroštátnej železničnej dopravy, najmä prevenciou zameranou na postupné vylúčenie drogovo závislých osôb z objektov v obvode železničných dráh a znižovanie ponuky drog v nich.

Ministerstvo financií Slovenskej republiky

Ministerstvo Uznesením vlády SR č. 289 z 15. apríla 2004 v bode C.1. bola uložená podpredsedovi vlády a ministrovi financií SR povinnosť vypracovať Akčný plán realizácie plnenia zámerov Národného programu boja proti drogám na obdobie 2004 až 2008 v kontexte prijatej stratégie a Európskeho akčného plánu boja proti drogám.
Ministerstvo predložilo spracovaný návrh Akčného plánu Národného programu boja proti drogám na obdobie 2005 – 2008 za svoj rezort, v ktorom analyzoval súčasný stav v oblasti boja proti drogám a určilo priority na stanovené obdobie. Materiál vypracovaný v spolupráci s Colným riaditeľstvom SR a Colným kriminálnym úradom obsahuje ciele, úlohy, zdôvodnenia a finančný rozpočet na roky 2005 – 2008 v celkovom objeme 48 mil. Sk, ktoré zabezpečí Colné riaditeľstvo SR z finančných prostriedkov rozpočtovaných vo svojom rozpočte. 
Uznesenie vlády SR uložilo ďalej povinnosť v bode C.2. dôsledne zabezpečovať a kontrolovať plnenie NPBD za r. 2004 – 2008 a zabezpečiť jeho finančné krytie. Predmetná úloha sa plní priebežne a finančné prostriedky sú rozpočtované v rozpočte CR SR. 
Uznesenie vlády SR 289/2004 v predloženom materiáli uvádza Aktualizáciu Národného programu boja proti drogám na r. 2004. V bode 3 predmetnej Aktualizácie sa predpokladalo dobudovanie systému digitálneho rádiového prepojenia pre odbor drog a nebezpečných materiálov CR SR a pre Národnú protidrogovú jednotku SK a FP PPZ. V súčasnej dobe je v digitálnom rádiovom systéme ASTRO SnartZone pre CKÚ nasadených 5 vozových rádiostaníc Motorola Astro digitál XTL 5000, 18 ks ručných rádiostaníc Motorola Astro digitál XTS 5000 a stabilné prevádzačové zariadenie Astro Quantan MSF 10000 pre región Bratislava. Z prostriedkov Colného riaditeľstva SR bude do 31. 12. 2005 preinvestovaných 14 700 000.-Sk a z prostriedkov Schengenského prechodného fondu celkom  6 500 000.-Sk na budovanie digitálneho rádiového spojenia. Predložený Akčný plán Národného programu boja proti drogám na obdobie 2005 – 2008 ďalej predpokladá preinvestovať v období 2006-2008 ďalších 30 mil. Sk na dokončenie a sprevádzkovanie celého systému digitálneho rádiového spojenia z rozpočtu CR SR. Úloha sa plní priebežne a dobudovanie digitálneho rádiového spojenia predpokladáme do 31.12.2008.
V bode 4 Aktualizácie Národného programu boja proti drogám na rok 2004 bola stanovená úloha pokračovať v rokovaniach s ministerstvom vnútra SR o zabezpečení priameho vstupu do bežných evidencií spravovaných ministerstvom vnútra SR a ďalších evidencií nevyhnutných pre výkon operatívno-pátracej činnosti. Úloha sa plní priebežne (projekt MECO) a v zmysle Akčného plánu Národného programu boja proti drogám na r. 2005-2008 je táto úloha definovaná v časti V. Spolupráca s orgánmi presadzujúcimi právo na národnej úrovni.
V bodoch 1 a 2 vyššie uvedeného uznesenia bola stanovená úloha zriadiť samostatný odbor Colného kriminálneho útvaru CS SR – odboru mobilných skupín a služobnej kynológie, resp. zriadenie odboru špeciálnych činností. Odbor mobilných skupín a služobnej kynológie nebol zriadený, nakoľko činnosti navrhované konštituovaním tohto odboru sú vykonávané a fungujú na colných úradoch. Taktiež nebol zriadený odbor špeciálnych činností  organizačne začlenený pod Colný kriminálny úrad.

Ministerstvo spravodlivosti Slovenskej republiky 

Zbor väzenskej a justičnej stráže.
Riešenie drogovej problematiky bolo zamerané na tri základné oblasti, v ktorých boli rozvedené konkrétne úlohy. Na ich plnení boli zainteresované jednotlivé súčasti zboru, pričom celú problematiku koordinoval predovšetkým odbor zdravotnej starostlivosti Generálneho riaditeľstva zboru.

Za obdobie r. 2004 boli splnené tieto úlohy :
Vzdelávanie v drogovej problematike pre príslušníkov zboru a odsúdených v ústavoch na výkon   trestu odňatia slobody. 
a)	V rámci odbornej prípravy príslušníkov zboru bola v Inštitúte vzdelávania zboru v Nitre odprednášaná drogová problematika. Celkovo bolo preškolených 437 poslucháčov. Inštitút vydal pre poslucháčov druhé vydanie skrípt – „Úvod do problematiky drogovo závislostí“, ktorých autorom je Mgr. Grácová. 
b)	Školiace akcie pre príslušníkov zboru,  ktoré sa mali realizovať v spolupráci s občianskym združením ODYSEUS, Právny dom a ďalšími organizáciami tretieho sektora, neboli realizované pre nedostatok kapacít uvedených zložiek.
c)	Pre osoby vo výkone trestu odňatia slobody boli vo všetkých ústavoch zboru prednesené prednášky o drogovej problematike, pričom bol kladený dôraz na odsúdených  s nariadenou ochrannou a dobrovoľnou protialkoholickou a protitoxikomanickou liečbou.
d)	Riešenie drogovej problematiky v podmienkach slovenského väzenstva bolo úspešne prezentované na konferenciách v ČR, Slovinsku a Holansku.
e)	V rámci konferencie poriadanej Odbornou spoločnosťou pre závislosti od psychoaktívnych látok bola prednesená prednáška – Aktuálna situácia v riešení drogovej problematiky vo väzenstve – autorov Dr. Pavelovej a Dr. Scholza.
f)	Rozvinula sa spolupráca s organizáciou CRANSTOUN, a to predovšetkým účasťou na konferencii v Prahe a výmenou informačných materiálov.

Včasné zisťovanie výskytu drog v zariadeniach zboru, identifikácia osôb užívajúcich drogy a vytvorenie podmienok na zníženie rizika prieniku drog do väzenských zariadení.
a)	V hodnotenom období bolo vzatých do výkonu väzby alebo nastúpilo do výkonu trestu odňatia slobody 623 osôb (rok 2003 – 596 osôb), ktoré udávali užívanie drog. Z celkového počtu bolo iba 58 žien. Najväčší počet bol v Ústave na výkon väzby v Bratislave – 265 a nasledoval ústav Leopoldov – 81. Najviac bol užívaný pervitín, následne heroín. Najčastejšou aplikačnou formou bola injekčná striekačka a čuchanie. Na základe objektívneho nálezu bolo pre abstinenčné príznaky na psychiatrickom oddelení Nemocnice pre obvinených a odsúdených a Ústave na výkon trestu odňatia slobody Trenčín hospitalizovaných 13 osôb, z toho 4 heroinisti.
b)	Na odbore zdravotnej starostlivosti Generálneho riaditeľstva zboru je vytvorená centrálna evidencia drogovej problematiky. Pracovisko by bolo potrebné materiálno-technicky doplniť najmä o počítačový program a počítač.
c)	Z finančných prostriedkov poskytnutých Protidrogovým fondom boli zabezpečené testačné platničky na rýchly skrining drog v moči a doplnené mobilné testovacie laboratória pre zisťovanie drog. V hodnotenom období sme zistili 92 pozitívnych nálezov. Najčastejšie boli zistené benzodiazepíny (53), barbituráty (16), opiáty (12) a kannaboidy (9).
d)	Zbor má 36 služobných psov na zisťovanie látok so špecifickým pachom (drogy). V porovnaní s predchádzajúcim rokom sa tento počet zvýšil o 6 psov.

Vytváranie podmienok na vykonávanie súdom nariadenej a dobrovoľnej protialkoholickej a protitoxikomatickej liečby počas výkonu trestu.
a)	Na psychiatrických oddeleniach zdravotníckych zariadení zboru v roku 2004 absolvovalo súdom nariadenú protialkoholickú a protitoxikomatickú liečbu 264 odsúdených.
b)	Výkon dobrovoľnej protialkoholickej a protitoxikomatickej liečby absolvovalo 61 odsúdených, ktorí sú vo výkone trestu odňatia slobody. Zvlášť je potrebné vyzdvihnúť záujem o dobrovoľnú liečbu medzi odsúdenými v ústave na výkon trestu odňatia slobody mladistvých v Sučanoch.
c)	V šiestich vybraných ústavoch na výkon trestu odňatia slobody sú vytvorené drogovo čisté zóny s celkovou kapacitou 414 miest. Drogovo čisté zóny pozitívne ovplyvnili pracovnú a životnú atmosféru v ústavoch a stali sa dôležitou súčasťou resocializačného procesu odsúdených.
d)	V spolupráci s domácimi a zahraničnými expertmi sa prehodnotila problematika substitučnej liečby, pričom sa dospelo k záveru, že tento druh liečby nie je toho času potrebné v podmienkach väzenstva zavádzať. 

Ministerstvo vnútra Slovenskej republiky

Oblasť znižovania ponuky drog a presadzovania práva v boji proti drogám
      Národná protidrogová jednotka úradu boja proti organizovanej kriminalite Prezídia Policajného zboru / ďalej len NPJ ÚBOK P PZ / a protidrogové oddelenia odborov boja proti organizovanej kriminalite úradu boja proti organizovanej kriminalite Prezídia Policajného zboru / ďalej len PdO OBOK ÚBOK P PZ / v roku 2004 zrealizovali 73 prípadov drogovej trestnej činnosti. Celkom bolo uvedenými útvarmi predvedených 153 osôb, z toho 80 bolo vzatých do väzby. Počas zásahov bolo uskutočnených 98 prehliadok bytových priestorov, 16 prehliadok nebytových priestorov a 31 prehliadok dopravných prostriedkov. Odhalených bolo 5 laboratórií na výrobu syntetických drog a pestovanie marihuany. Okrem drog bolo zaistených 14 strelných zbraní a finančné prostriedky v sume 3.458.000,- Sk. Uvedené údaje zahŕňajú iba akcie uskutočnené NPJ ÚBOK P PZ a PdO OBOK ÚBOK P PZ Bratislava, Západ, Stred a Východ, nakoľko štatistické údaje za Policajný zbor celkom neboli kriminalistickým a expertíznym ústavom Policajného zboru do 17.2.2005 poskytnuté. 

Dobudovať spoločné policajno-colné pracovisko zamerané na monitorovanie nezákonného obchodu s chemickými látkami, aby bolo možné zaistiť plnenie úloh vyplývajúcich z dlhodobých aktivít a taktiež aj národných a medzinárodných projektov. Zabezpečiť personálne posilnenie spoločného policajno–colného pracoviska o 2 tabuľkové miesta policajtov. Ukončiť materiálno – technické zabezpečenie pracoviska.
V  roku 2004 bolo spoločné policajno–colné pracovisko personálne posilnené. V hodnotenom období boli na spoločnom policajno – colnom pracovisku zaradení 4 príslušníci PZ a 4 príslušníci Colného riaditeľstva Slovenskej republiky.
V súlade s uznesením vlády číslo 719/2003 z 20. augusta 2003 zamerať sa na odhaľovanie drog zneužívaných v športe. Legislatívne upraviť postih za rozširovanie a zneužívanie dopingu. Formou prednáškovej činnosti sa zamerať na zdravotné účinky zneužívania dopingu pri rekreačnom a vrcholovom športe v zariadeniach pre deti a mládež, ako aj v školách. Zapojiť sa do dobudovania antidopingového laboratória. 
Gestorom uvedenej úlohy je Ministerstvo školstva Slovenskej republiky a Ministerstvo zdravotníctva Slovenskej republiky. NPJ ÚBOK P PZ v priebehu roku 2004 nebola ani jedným z ministerstiev oslovená a vyzvaná k spolupráci pri plnení uvedenej úlohy.
Zintenzívniť vzdelávanie príslušníkov NPJ ÚBOK P PZ prostredníctvom účasti na rôznych školeniach a seminároch s účasťou zahraničných expertov.
V roku 2004 sa konali nasledovné školenia a semináre zamerané na problematiku drogovej kriminality:
-    Školenie MEPA – Boj s organizovanou kriminalitou, 1 príslušník, SRN,
-	Seminár -  Kontrolovaná dodávka, 2 príslušníci, ČR + účastníci projektu  
                     Regional Drug Law Enforcement,
-	Školenie analytikov – Criminal Inteligence, 1 príslušník, SR v spolupráci s 
                                    Holandskom,
-	ILEA – 3 príslušníci, MR – Akadémia FBI,
-	Seminár k Programu  AGIS, 2 príslušníci, Taliansko. 
Dobudovať poznatkový fond NPJ ÚBOK P PZ a zaškoliť prostredníctvom špeciálnych seminárov určený počet príslušníkov NPJ ÚBOK P PZ.
Poznatkový fond NPJ ÚBOK P PZ sa priebežne dopĺňa aktuálnymi poznatkami a upravuje sa podľa potrieb Policajného zboru. V priebehu roku 2004 boli preškolení 5 príslušníci NPJ ÚBOK P PZ na prácu s poznatkovým fondom.
Pokračovať a rozvíjať spoluprácu so zahraničnými protidrogovými službami pri 
odhaľovaní drogovej trestnej činnosti  
V júni 2004 bola v spolupráci so zahraničnými protidrogovými službami akcia, pri ktorej bola zadržaná dodávka kokaínu z Južnej Ameriky. 
     
Taktiež sa uskutočnili pracovné stretnutia s protidrogovými službami Rakúska,   Maďarska, Českej republiky, Talianska, Nemecka, ktoré boli zamerané na výmenu operatívnych informácií a zlepšenie vzájomnej spolupráce.

Oblasť prevencie
Rozvíjať spoluprácu s orgánmi a organizáciami pôsobiacimi v oblasti prevencie drogových závislostí. Pokračovať v zabezpečovaní prednáškovej činnosti zameranej na nezdravotnícke aspekty užívania drog v školských zariadeniach, zariadeniach pre deti a mládež.
V rámci prevencie proti šíreniu drog bolo zrealizovaných 7 prednášok v rámci primárnej protidrogovej prevencie na základných a stredných školách Bratislavského kraja.
Príslušník NPJ ÚBOK P PZ sa v spolupráci s Ministerstvom školstva Slovenskej  republiky zúčastnil celoslovenskej školiacej akcie Škola a drogy – právne, etické a psychologické aspekty.
Pre skvalitnenie odbornej prípravy pracovníkov NPJ ÚBOK P PZ sa uskutočnili dva týždenné semináre v rámci projektu Drogy a závislosti.   
Zvyšovať odbornú kvalifikáciu policajtov formou školení zameraných na odhaľovanie drogovej kriminality. V súlade s uznesením vlády číslo 719/2003 z 20. augusta 2003 preškoliť príslušníkov dopravného inšpektorátu v oblasti odhaľovania drog pri vedení motorových vozidiel.
V rámci plnenia tejto úlohy bola príslušníkmi NPJ ÚBOK P PZ vypracovaná príručka „Drogy v doprave“. Taktiež sa v spolupráci s Ministerstvom zdravotníctva Slovenskej republiky, kriminalistickým a expertíznym ústavom Policajného zboru a odborom dopravnej polície Prezídia Policajného zboru uskutočnili 4 semináre pre príslušníkov dopravnej polície zamerané na aspekty užívania drog a odhaľovania drogovej trestnej činnosti pri vedení dopravných prostriedkov. Školenia sa uskutočnili v Košiciach, Banskej Bystrici, Bratislave a Trenčianskych Tepliciach, pričom bolo preškolených 82 príslušníkov dopravnej polície. V súčasnom období prebieha vyhľadávanie vhodného typu zariadenia umožňujúceho zistiť užitie omamnej alebo psychotropnej látky u vodiča motorového vozidla.
Zapájať príslušníkov poriadkovej, dopravnej polície, hraničnej a cudzineckej polície do aktivít súvisiacich s odhaľovaním drogovej trestnej činnosti s cieľom predchádzať a urýchľovať odhaľovanie drogovej kriminality.
V roku 2004 bolo NPJ ÚBOK P PZ prijatých a spracovaných:
•	312 poznatkov, oznámení a anonymných oznámení o páchaní drogovej trestnej činnosti a 55 kriminálnych informácií. Z tohto počtu bolo iným útvarom odstúpených 54 anonymných oznámení a 53 poznatkov od okresných riaditeľstiev Policajného zboru,
•	1514 lustrácií pre odbor hraničnej a cudzineckej polície. 

Oblasť masmediálnej politiky
Prostredníctvom tlačových besied Ministerstva vnútra Slovenskej republiky zabezpečiť pravidelný styk s médiami a poskytovať informácie neoperatívneho charakteru o drogovej scéne na Slovensku a informovať o vyriešených prípadoch drogovej trestnej činnosti.
Na základe žiadosti úradu justičnej a kriminálnej polície Prezídia Policajného zboru bol vypracovaný podkladový materiál do informačného bulletinu Policajného zboru, ktorý bol zameraný na aktivity NPJ ÚBOK P PZ.
Taktiež bol vypracovaný pre Ministerstvo kultúry Slovenskej republiky materiál do časopisu Kultúra a prevencia závislostí. 
Na požiadanie hovorcu ministra vnútra Slovenskej republiky, ako aj hovorcov Policajného zboru boli pripravované informácie neoperatívneho charakteru o vyriešených prípadoch a aktuálnych problémoch slovenskej drogovej scény.

Oblasť medzinárodnej spolupráce
Prehlbovať spoluprácu s Úradom OSN pre kontrolu drog  a prevenciu kriminality a pokračovať v realizácií Memoranda porozumenia medzi UNDCP, V4 a Slovinskom v boji proti drogám.
V roku 2004 boli v spolupráci s ostatnými útvarmi Policajného zboru vypracované 3 dotazníky a výročné správy mapujúce drogovú scénu Slovenskej republiky pre Úrad OSN pre kontrolu drog a prevenciu kriminality. Taktiež Úrad OSN pre kontrolu drog a prevenciu kriminality poskytol materiály týkajúce sa globálnej drogovej scény s upozornením na nové trendy.   
Taktiež boli vypracované podklady do Výročnej správy pre Európske monitorovacie centrum pre kontrolu drog a drogových závislostí.
Zapojiť sa do činnosti zahraničných expertných skupín, v súvislosti so zosúladením legislatívy Slovenskej republiky a Európskej únie v rámci vstupu Slovenskej republiky do Európskej únie.
V rámci aktívnej účasti v pracovnej skupine Rady Európy – Horizontálna skupina pre drogy / ďalej len HDG / sa pravidelne plnili úlohy vyplývajúce z členstva v tejto expertnej skupine, t.j. sú v spolupráci s ďalšími zložkami Policajného zboru a Ministerstva vnútra Slovenskej republiky:
-	Analyzovali sa dokumenty prerokované na jednaniach HDG
-	pripravovali sa stanoviská, rámcové pozície, podklady na rokovania HDG
-	pripomienkovali sa relevantné programy napr.: Viacročný program pre oblasť spravodlivosti a vnútra

    Taktiež sa plnili úlohy vyplývajúce z členstva v Dublinskej skupine pre drogy. Aktívne sa participovalo na plnení úloh pracovných skupín Juhovýchod, Star a COSPOL ako aj analytických súborov Europolu : AWF Mustard a Copper.  

Spolupráca s Interpolom a Europolom
V rámci analytických aktivít NPJ ÚBOK P PZ spracovala:
-	368 správ z Národnej ústredne Interpol
-	20 správ pre úrad medzinárodnej spolupráce a styčných dôstojníkov iných krajín
-	38 dožiadaní o vykonaní spolupráce so zahraničnými partnerskými službami.
V rámci spolupráce s Europolom sa plnili úlohy vyplývajúce z členstva v skupine COSPOL.

V roku 2004 bol v spolupráci s Generálnym sekretariátom Výboru ministrov pre kontrolu drog a drogové závislosti vypracovaný projekt Podpora implementácie Národného programu boja proti drogám na roky 2004 – 2008. Projekt je zameraný na tvorbu akčných plánov na boj proti drogám v súlade s Akčným plánom boja proti drogám Európskej únie a Stratégiou boja proti drogám Európskej únie a skvalitnenie činnosti jednotlivých orgánov bojujúcich proti drogám v Slovenskej republike.

Ďalšie úlohy
Zintenzívniť spoluprácu s príslušnými zložkami Ministerstva spravodlivosti Slovenskej republiky a Generálnej prokuratúry Slovenskej republiky.
V roku 2004 sa zástupcovia NPJ ÚBOK P PZ a Generálnej prokuratúry Slovenskej republiky zúčastnili plnenia úloh vyplývajúcich z účasti na projekte Regional Drug Law Enforcement, organizovaného Colným riaditeľstvom Slovenskej republiky,  zameraného na boj proti drogám v rámci krajín pristupujúcich do Európskej únie po 1. máji 2004. 
Prehĺbiť spoluprácu s Generálnym sekretariátom Výboru ministrov pre kontrolu drog a drogové závislosti / ďalej len GS VM KDDZ /.
V rámci spolupráce s GS VM KDDZ  sa :
-	začal v roku 2004 realizovať projekt Podpora implementácie Národného programu na boj proti drogám na roky 2004 – 2008
-	plnili úlohy vyplývajúce z členstva v Horizontálnej skupine pre drogy pri Rade Európy
-	plnili úlohy vyplývajúce z členstva v Akčnej medzirezortnej protidrogovej skupine  
-	plnili úlohy vyplývajúce z participácie na Akčnom pláne boja proti drogám na roky 2005 – 2008
-	pripravovali podklady pre Výročnú správu Úradu OSN pre kontrolu drog a prevenciu kriminality, Európske monitorovacie centrum pre kontrolu drog a drogových závislostí

Ministerstvo hospodárstva Slovenskej republiky

	Ministerstvo hospodárstva SR v minulosti participovalo na plnení úloh Národného programu boja proti drogám prostredníctvom sústavy stredných odborných učilíšť a stredísk praktického vyučovania –organizovaním voľnočasových aktivít, vydávaním rôznych metodických materiálov, organizovaním odborných pracovných stretnutí k výmene skúseností k asociálnemu správaniu sa detí.  Každoročne sa podieľalo na organizovaní súťaží, výstav, napr. „Mladý tvorca“, ako aj organizovaní Týždňa boja proti drogám. Po zmene zákona č. 29/1984 Zb. o sústave základných a stredných škôl v znení neskorších predpisov (školského zákona), sa stali zriaďovateľmi SOU a SPV jednotlivé krajské úrady, ktoré  v rámci ostatných kompetencií plnia i úlohy v oblasti boja proti drogám. 
V roku 2004 sa v rezorte MH SR sledovala problematika boja proti drogám a alkoholu v služobnom úrade ministerstva, v podriadených príspevkových a rozpočtových organizáciách, v podriadených   služobných úradoch a v štátnych podnikoch. Všetky právne subjekty rezortu prehodnotili v I. polroku 2004  vnútroorganizačné normy  týkajúce sa tejto problematiky s ohľadom na ich účinnosť. Majú vypracované opatrenia boja proti drogám a alkoholu , ktorých cieľom je predchádzať a nepripustiť zhoršovanie súčasného stavu v používaní alkoholu a iných omamných a psychotropných látok na pracoviskách, s dôrazom na pracujúcu mládež. Organizácie sústredili pozornosť na :
•	primárnu (univerzálnu) prevenciu v boji proti alkoholu a drogám
•	vzdelávanie v tejto oblasti
•	zlepšenie zdravotnej politiky na pracoviskách
•	novelizácia interných predpisov (pracovných poriadkov, interných smerníc, služobných predpisov).

V II. štvrťroku bola osobným úradom ministerstva v spolupráci s mestom Nitra, Združením pre rozvoj odborného vzdelávania v SOU a SPV, Nitrianskym samosprávnym krajom a Agrokomplexom-Výstavníctvo Nitra, realizovaná celoštátna výstava „Mladý tvorca 2004“. Celoštátnej výstavy organizovanej MH SR sa zúčastnilo celkom 110 stredných škôl SR, pripravujúcich mládež stredných odborných učilíšť na povolania odborov strojárenstva, elektrotechniky a energetiky, hutníctva a ľahkého priemyslu 

Ministerstvo bolo gestorom návrhu zákona č. 219/2003 Z. z. o zaobchádzaní s chemickými látkami, ktoré možno zneužiť na nezákonnú výrobu  omamných látok a psychotropných látok a o zmene zákona 455/1991 Zb. o živnostenskom podnikaní (živnostenský zákon) v znení neskorších predpisov. Vzhľadom na skutočnosť, že Európska Únia vydala ďalšie smernice vo veci prekurzorov a prihliadnuc na to, že od 1.5.2005 sa SR stala riadny členom EÚ, pripravuje ministerstvo v spolupráci zo zainteresovanými rezortmi a odborníkmi nový zákon, ktorý bude aplikovať akty EÚ, uverejnené v Úradnom vestníku Európskych spoločenstiev alebo Zbierke zákonov, platnými v EÚ.
Plánovaná kontrola účinnosti systému predchádzania užívania alkoholických nápojov a drog na pracoviskách vo vybraných organizáciách, vzhľadom na kontroly vyšších kontrolných orgánov v priamo riadených organizáciách ministerstva, je presunutá na r. 2005.    

Ministerstvo obrany Slovenskej republiky

V súčinnosti s veliteľstvami  pozemných  síl,  vzdušných síl  a síl výcviku a podpory ozbrojených síl SR realizovať vo výcvikovom roku 2004 projekt „Stratégia drogového a  sexuálneho zdravia a rozvíjanie zručností pre zdravotnú výchovu v ozbrojených silách SR“. Pri realizácii projektu spolupracovať s  Kabinetom výskumu sociálnej a biologickej komunikácie SAV. 
Úloha bola priebežne plnená. „Stratégia drogového a sexuálneho zdravia v ozbrojených silách SR“ (ďalej len „Stratégia“) bola v roku 2004  úspešne rozvíjaná v súčinnosti s veliteľstvami pozemných síl, vzdušných síl a síl výcviku a podpory, Vojenskou políciou, ako i priamo podriadenými útvarmi a zariadeniami GŠ OS SR. Stratégia bola rozvíjaná v rámci vlastenecko-etickej výchovy pre vojakov povinnej služby a v rámci spoločensko-vedných seminárov pre profesionálnych vojakov a zamestnancov. 
Na pomoc veliteľom a multiplikátorom bola vydaná v spolupráci s Kabinetom výskumu sociálnej a biologickej komunikácie SAV v septembri 2004 príručka „Alkohol – drogy – sexualita“ od autorov G. Bianchiho, I. Lukšíka, S. Ondrisovej, P. Osuského, M. Poppera a G. Prelovskej, ktorá bola distribuovaná do všetkých útvarov a zariadení OS SR a vybraných útvarov a zariadení MO SR.    
Súčasne bol realizovaný projekt „Drogové a sexuálne zdravie v OS SR“, v rámci ktorého bolo vyškolených 43 multiplikátorov, ktorí školili  vojakov povinnej služby a súčasne vykonávali osvetu v oblasti prevencie boja proti drogám a na podporu sexuálneho zdravia.    
Vo výcvikovom roku 2004 realizovať Veliteľstvom Vojenskej polície projekt „Preventívno-bezpečnostné akcie zamerané na požívanie alkoholu“. 
Úloha bola priebežne plnená. Projekt bol v roku 2004 úspešne realizovaný Veliteľstvom Vojenskej polície  (ďalej len „VP“) a bol rozšírený tiež na zisťovanie požívania iných návykových látok. V rámci realizácie projektu bolo príslušníkmi VP vykonaných 627 kontrol v útvaroch a zariadeniach OS SR. Pri týchto akciách bolo uskutočnených 6163 kontrolných skúšok na požitie alkoholických nápojov v dychu u vojakov povinnej služby, profesionálnych vojakov a  zamestnancov v rezorte ministerstva obrany. S pozitívnym výsledkom bolo zistených 84 osôb. Voči všetkým porušovateľom boli vyvodené sankčné postihy. 
 	Z celkového počtu 627 kontrol bolo 117 zameraných výlučne na držanie a prechovávanie drog. Porušenie zákona v tejto oblasti zaznamenali v 18 prípadoch, ktoré sú  v súčasnosti v štádiu šetrenia Kriminalisticko-expertíznym ústavom MV SR.
Kontroly boli vykonávané podľa spracovaného harmonogramu dychových skúšok certifikovaným prístrojom na kontrolu alkoholu v dychu DRÄGER ALKOTEST 7410 PLUS COM. Prostredníctvom tohto prístroja sú odhaľované osoby pod vplyvom alkoholu, príp. iných návykových látok, ktoré porušujú Rozkaz MO SR č. 71/1998 „Ochrana pred zneužívaním alkoholických nápojov a ochrana nefajčiarov v rezorte ministerstva obrany“. 
Veliteľstvom Vojenskej polície monitorovať prenikanie užívania drog do ozbrojených síl SR, čím získavať aktuálne informácie o vzťahu jednotlivých kategórií príslušníkov ozbrojených síl k užívaniu drog. 
Úloha bola priebežne plnená. V súlade s Rozkazom NGŠ č. 1/2002 o zabezpečení realizácie Národného programu boja proti drogám (ďalej len „NPBD“) do roku 2008 v ozbrojených silách SR Vojenská polícia v roku 2004 monitorovala možné miesta sústreďovania požívateľov drog a vykonávala opatrenia na zamedzenie donášania a požívania drog v útvaroch a zariadeniach OS SR. Na základe toho Vojenská polícia vykonala v hodnotenom období  56 preventívno-bezpečnostných akcií zameraných na predchádzanie a odhaľovanie drogovej kriminality, ktoré boli vykonávané formou hliadkovej a kontrolnej činnosti. Preventívno-bezpečnostné akcie boli vykonávané v súčinnosti s veliteľskými orgánmi a v spolupráci s Policajným zborom SR a Colným riaditeľstvom SR.  
Lekármi vojenských telies vykonávať v indikovaných prípadoch vyšetrenie telesných tekutín na prítomnosť opiátov diagnostickými prostriedkami. 
Úloha bola priebežne plnená. V prípade podozrenia z požitia drog sú vojaci  povinnej služby i profesionálni vojaci v súlade s Rozkazom NGŠ č. 1/2002 o zabezpečení realizácie NPBD do roku 2008 v ozbrojených silách SR bezodkladne dopravení lekárovi útvaru alebo zariadenia OS SR. Prostredníctvom diagnostických prostriedkov je im vykonaná orientačná skúška zameraná na zistenie prítomnosti drog v moči. V prípade pozitívnej skúšky je odoslaná vzorka ich moču na biochemické vyšetrenie a  prípad sa  ďalej šetrí. Ak je na základe  výsledkov špeciálnych vyšetrení potvrdené užívanie drog u vojakov povinnej služby, nastúpia na psychiatrické oddelenia Ústrednej vojenskej nemocnice Ružomberok alebo Nemocnice ministerstva obrany Bratislava na detoxifikáciu. Po nej sú prepustení z povinnej vojenskej služby. V prípade, že prítomnosť drog bola potvrdená u profesionálnych vojakov, nastúpia na detoxifikáciu, počas ktorej Úrad vojenského zdravotníctva MO SR zabezpečí odborné podklady pre ukončenie služobného pomeru užívateľov drog.              
Vo vojenských nemocniciach viesť evidenciu osôb vyšetrených a liečených pre  užívanie psychoaktívnych látok. Evidenciu na zneužívanie alkoholických nápojov viesť osobitne. 
  	Úloha bola priebežne plnená. Vo všetkých troch vojenských nemocniciach v Bratislave, Ružomberku a v Košiciach bola v roku 2004 vedená osobitne evidencia vyšetrených a  liečených vojakov povinnej služby a osobitne profesionálnych vojakov  zneužívajúcich  psychoaktívne látky. Od roku  2005  je  vedená   táto evidencia   tiež pre zamestnancov v služobnom, ako i v pracovnom pomere.  
Hlavným odborníkom rezortu ministerstva obrany pre drogové závislosti spracovávať každoročne súhrnné štatistické údaje o vyšetrených a liečených osobách a spolu s návrhom opatrení ich predkladať na Úrad  vojenského zdravotníctva MO SR.  
Úloha bola priebežne plnená. Súhrnné štatistické údaje o vyšetrených a liečených vojakov povinnej služby a osobitne profesionálnych vojakov boli za rok 2004 zaslané Štábu personálneho manažmentu GŠ OS SR a sú súčasťou Akčného plánu realizácie NPBD rezortu ministerstva obrany na obdobie 2005 – 2008, ktorý bol 1. februára 2005 schválený ministrom obrany SR a bol postúpený na Generálny sekretariát Výboru ministrov pre drogové závislosti a kontrolu drog Úradu vlády SR. 

                                         Ministerstvo pôdohospodárstva  Slovenskej republiky

	Na základe úloh z Aktualizácie Národného programu boja proti drogám boli v roku 2004 realizované protidrogové aktivity, ktoré sa opierali o zásady a princípy doposiaľ realizovanej protidrogovej politiky spoločnosti a prijatých medzinárodných zmlúv v oblasti boja proti drogám. Hlavné úlohy boli zacielené do oblasti prevencie pri narastajúcej drogovej kriminalite a problému zneužívania drog.
	Rezort pôdohospodárstva nepatrí medzi rezorty, ktoré plnia ťažiskové úlohy v rámci boja proti drogám, čomu zodpovedali aj preventívne opatrenia .
	V hodnotenom období plnil rezort pôdohospodárstva nezastupiteľnú úlohu, ktorá mu vyplýva zo zákona č. 139/1998 Z. z. o omamných a psychotropných látkach a prípravkoch v znení neskorších predpisov. Za uplynulý rok boli vykonané kontroly zamerané na pestovanie maku a konope na ornej pôde a manipuláciu s drogovým odpadom.
	V rámci kontroly pestovania maku boli vykonané kontroly u 26 pestovateľov na celkovej výmere 632 ha, ktorí dostali rozhodnutie Ministerstva  zdravotníctva SR o vydaní povolenia na pestovanie maku. Táto výmera bola počas pestovania znížená na 530 ha, z ktorej bola úroda odovzdaná firne Zentiva, a.s. a Slovakofarma a.s. Vyoraných bolo 102 ha.
	Pestovatelia, ktorí pestovali mak vo väčšej výmere než 1 ha, mohli žiadať o priame platby na plochu vo výške 43,85 EUR/ha. Kontroly boli vykonávané v časovom harmonograme mesiacov august a september.    
	Na výskyt konope boli vykonávané kontroly v časovom harmonograme máj až október 2004. Pozitívne zistenia boli v extravilánoch obcí a okresu Trebišov (malý Horeš 25 ks, Streda nad Bodrogom 10 ks, Kráľovský Chlmec 15 ks, Veľký Kamenec 50 ks a Malý Kamenec 40 ks). Konope bolo zničené priamo počas kontroly, alebo neskôr pod dohľadom polície.
	
Ministerstvo zahraničných vecí  Slovenskej republiky

V kontexte Globálnej protidrogovej stratégie do roku 2008, stanovenej 20. osobitným zasadnutím VZ OSN v roku 1998 v  New Yorku, prijala Slovenská republika rad opatrení na národnej úrovni, medzi ktoré sa prioritne zaraďuje  Národný program boja proti drogám. 
Ministerstvo zahraničných vecí SR v rámci aktivít na medzinárodnej pôde postupovalo aj v roku 2004 v intenciách zásad, že predpokladom realizácie a účinnej stratégie boja proti drogovému fenoménu sa musí stať jednak spolupráca  na pôde OSN a s členskými krajinami EÚ, ako aj regionálna, miestna spolupráca s príslušnými medzinárodnými inštitúciami a fórami. Len tak  nadobudne realizácia úloh vyplývajúcich z Národného programu boja proti drogám charakter globálnej, multidisciplinárnej a integrovanej stratégie.
    Organizácia Spojených národov (OSN) je jedným z najvýznamnejších a nenahraditeľných multilaterálnych fór vo svete, ktorého význam neustále narastá. 
    MZV SR v priebehu roka 2004 pravidelne participovalo prostredníctvom svojich zástupcov na koordinačných stretnutiach EÚ, a to na expertnej ako aj politickej úrovni. Prostredníctvom Stálej misie SR vo Viedni koordinuje a zabezpečuje medzinárodnú spoluprácu SR s Programom OSN pre kontrolu drog (UNDCP), Komisiou OSN pre narkotiká (CND), Medzinárodnou radou pre kontrolu narkotík (INCB).      
    Slovenská republika si už v rámci predchádzajúceho hodnoteného obdobia roku 2003 vytvorila dobré predpoklady pre plnohodnotné zapojenie do dialógu na medzinárodnej úrovni – na pôde OSN, osobitne zvolením za riadneho člena Komisie OSN pre narkotické látky /CND/ počas Organizačného zasadnutia ECOSOC v roku 1999. Mandát bol vykonávaný počas 4-ročného funkčného obdobia, do roku 2003.
          Nadväzne na túto aktívnu kooperáciu v agende boja proti drogám si Slovenská republika vybudovala  v roku 2004 pozíciu strategického partnera na medzinárodnom fóre.
          Na 47. zasadnutí CND kosponzorovala Slovenská republika 9 zo 14 návrhov rezolúcií, ktoré zasadnutie odporučilo Ekonomickej a sociálnej rade  OSN na schválenie. Jedným z najvýznamnejších návrhov rezolúcií, ktorú taktiež SR kosponzorovala, je aj posilnenie Úradu OSN pre drogy a kriminalitu a úlohy Komisie pre narkotické látky ako jedného z riadiacich orgánov.
          Výrazom potreby posilnenia spolupráce medzi UNODC a relevantnými inštitúciami bol v roku 2004 aj podpis Dohody medzi UNODC a EUROPOLOM o rozšírení spolupráce v oblastiach spoločného záujmu, predovšetkým v rámci zberu presných dát a štatistických údajov o zločinoch a nezákonnom obchodovaní, včasná identifikácia súčasných nových trendov, strategická analýza takýchto trendov a ich rýchle a efektívne zverejňovanie.
         Spolupráca medzi OSN a EÚ a efektívne využitie predností a špecifík oboch organizácií v koordinácii prispievajú k zásadnému pokroku pri riešení globálnych problémov a krízových situácií. Reálnym vyústením snahy OSN a EÚ pri riešení drogového problému v roku 2004 bola aj príprava spoločnej  Dohody  EÚ a UNODC, podpísaná v januári 2005, o financovaní projektov zameraných na prevenciu a kontrolu produkcie drog, na boj proti nedovolenému obchodovaniu a ďalším formám organizovaného zločinu. MZV SR predpokladá,  že spolupráca EÚ a OSN v oblasti kontroly drog bude obojstranne prospešná a bude mať pozitívny dopad na efektívnosť aktivít EÚ a OSN v danej oblasti. 
   Dňa 7. mája 2004 vykonal oficiálnu návštevu výkonný riaditeľ Úradovne OSN vo Viedni a výkonný riaditeľ UNODC p. Antonio Maria Costa. Počas návštevy prerokoval rad otázok ďalšieho smerovania OSN v otázkach boja proti drogovému fenoménu na úrovni podpredsedu vlády SR a predsedu VMDZKD p. Pála Csákyho, ministra zahraničných vecí SR p. Eduarda Kukana a námestníka generálneho prokurátora SR  p. Martina Lauka.
       Významným krokom v posilnení regionálnej spolupráce a možnosti prezentácie odbornosti slovenských expertov v oblasti boja proti drogám je ponuka A.M. Costu zapojiť Slovenskú republiku do činnosti UNODC na Balkáne. Táto ponuka bola prezentovaná v rámci rozhovorov s ministrom ZV SR E. Kukanom a podpredsedom vlády a predsedom Výboru ministrov pre drogové závislosti a kontrolu drog, p. P. Csákym.
	V tomto kontexte Slovenská republika poskytla sumu vo výške 22.465.- USD na účely zriadenia Regionálneho centra UNODC na Balkáne. Suma 22.465.- USD je finančným zostatkom po vyúčtovaní projektu Regionálnej styčnej úradovne OSN v Bratislave. 
Uvedenou aktivitou sa SR zapojí do činnosti UNODC vo formáte donorskej krajiny v súlade s prioritami zahraničnej politiky Slovenskej republiky, ale aj úlohami v rámci EÚ v oblasti Spoločnej zahraničnej a bezpečnostnej politiky EÚ v systéme medzinárodných organizácií s akcentom na oblasť boja proti drogám.

Generálna prokuratúra Slovenskej republiky

Zástupcovia Generálnej prokuratúry SR ako členovia rekodifikačnej komisie sa aktívne  podieľali na vypracovaní návrhu Trestného zákona a Trestného poriadku. Prokurátori vypracovali v časti týkajúcej sa Trestného poriadku text návrhu paragrafovaného znenia prípravného konania, zaisťovacích úkonov, vykonávacieho konania a trestnej zodpovednosti právnických osôb spolu s dôvodovou správou. V návrhu Trestného zákona zástupcovia Generálnej prokuratúry SR vypracovali paragrafované znenie trestnej zodpovednosti právnických osôb spolu s dôvodovou správou.
V roku 2004 zorganizovala Generálna prokuratúry SR pravidelné odborné semináre pre prokurátorov krajských prokuratúr a okresných prokuratúr poverených výkonom dozoru nad výkonom väzby, trestu odňatia slobody, ochranného a ústavného liečenia a nad celami policajného zaistenia ako aj pre zástupcov Zboru väzenskej a justičnej stráže SR k problematike protidrogovej liečby a prevencie. Súčasne prokurátori vykonali tematické previerky so zameraním na protidrogovú liečbu a prevenciu, a to v Ústavoch na výkon väzby a v Ústavoch na výkon trestu odňatia slobody. Z výsledkov týchto tematických previerok vyplýva, že v otázke užívania drog sa v sledovaných miestach venuje dostatočná pozornosť nielen osobným prehliadkam a kontrolám, ale aj preventívno-výchovnej práci zameranej na vysvetľovanie škodlivosti drog a spôsobu ochrany pred ich prípadným zneužívaním.
V priebehu roka 2004 bol stav drogovej kriminality vyhodnotený v polročných intervaloch. Za obdobie roku 2004 bude celkový stav drogovej kriminality vyhodnotený v Správe generálneho prokurátora o stave zákonnosti a o činnosti prokuratúry SR. Správa bude v roku 2005 predložená NR SR.
Zástupkyňa GP SR sa v priebehu roku 2004 aktívne zúčastňovala na činnosti Akčnej medzirezortnej protidrogovej skupiny zriadenej pri Úrade vlády SR. Na zasadnutiach tejto skupiny zástupkyňa GP SR uplatňovala stanoviská rezortu prokuratúry.
V priebehu roka sa zástupcovia prokuratúry zúčastňovali na regionálnom projekte PHARE zameranom na zlepšenie regionálnej spolupráce orgánov činných v trestnom konaní v oblasti postihu drog. Označený projekt prebiehal v rokoch 2002-2004. V dňoch 15. až 16. 6.2004  sa zúčastnil v Prahe zástupca Generálnej prokuratúry SR záverečnej konferencie, premetom ktorej bolo vyhodnotenie projektu PHARE. Na tejto  záverečnej konferencii bolo konštatované zlepšenie vzájomnej komunikácie zúčastnených subjektov v oblasti postihu drog. Informácie, ktoré počas projektu dostali slovenskí účastníci, boli zapracované aj do nového Trestného poriadku.